text:
Wunpawng Mungdan Shanglawt Asuya Ginjaw Ginra Laiza Muklum hta Masat Yan (6) ngu na Nursing Diploma Jawng yu poi lamang hpe November (24) ya jahpawt daw hta galaw lai wa sai lam shiga na chye lu ai. Ndai Jawng yu poi hpe Laiza Muklum Ginjaw Mung Shaw…
Wunpawng Mungdan Shanglawt Asuya KIA masat (1) Dap Ba npu, Dap Dung (7) ni a ginra rai nga ai Ja Ra Yang mare grup yin hte myen hpyen asuya a hpyen dap hk-l-y (138) ni kawn August (16) ya jahpawt hkying (10:00 AM) ten ram hta laknak kaba ni hte gap s…
2015 November (8) ya shani galaw ai ralata poi kaw NLD party awngdang wa ai hpe mungkan ting kaw na kabu gara jawm tau la masai. Kaja sha nga yang mungdan langai hte langai a ra sharawng ai lam n bung timung pru wa ai mahtai gaw hpyen asuya hta lai n…
Mungkan kaw shanglawt lu wa ai mungdan ni gaw rawt jat wa ai hpe mu wa saga ai. Ga shadawn:- USA gaw 4 July 1776 shani British a lata kaw na shanglawt lu wa ma ai. (1) Dai shani kaw nna shanhte a mungdan hpe gadai n sa shang gasat lu na. (2) Shanhte…
-Tinang a myu hpe tsawra Pawnba ai masha,Hpyen wa hte galoi mung jinghku nhku nga;-Tinang a amyu hpe hkrat sum shangun ai masha,Hpyen wa jaw ai hpa hpe raitim hkap la; -Tinang a myu hpe jahten sharun ai masha,Gumhpraw lu na nga jang gaya gahpa rai…
Goi… Wunpawng labau&n ungpa,&n tsawm dik la maka,Shinggyim ahkaw ahkang kata, Machyi hkrum sha sumhpa,Sat nat roi rip hkrum sha, Wunpawng mungkan chyam bra,Chyu pala wan tsi mya mya, Ka-ak Kahka Langda,Goi e kaning she wa, Myen hpyen sawa gasat gala…
America mungdan, Texas mungdaw Dallas, Arlington, Fort Worth (DFW) kaw shangu nga ai Wunpawng Myu Sha ni kawn (55) lang na Wunpawng Mungshawa Rawt Malan Ninghtoi Lamang hpe February (8) ya shani Fort Worth kaw awng dang ai hte galaw lai wa sai lam sh…
Tsawra hkungga ai Du Kaba hpang de, Ndai laika hte hkrum shaga dat lu nngai. Du Kaba ngwi pyaw hkam kaja let myit mang hkawm sa, galaw sa wa ai lam ni yawng awng dang lu u ga ngu akyu hpyi garum ya nngai. Du Kaba hte Magam gun ni yawng hpe Am…
UNFC Ningbaw Ningla ni hte Wunpawng Mungdan Shanglawt Hpung KIO/KIA Ningbaw Ningla ni yawng hpang de ningmu tang madun dat ai. Mungdan ting shadang ai gap hkat jahkring NCA sen htu lamang hpe anhte KIO/KIA hku nna (htu na/nhtu na) hkyak hkyak dawd…
Ngai Agyi Lasang La re. Asak (59) rai ni ai. Nye gainu jan gaw Ndau Kaw re. Kasha (7) lu ga ai. Shawng de Sammung e nga ga ai. Waingmaw Ginwang de bu htawt wa ai re. Sammung e, Myutsaw Shanglawt Army Hpyenla (10) ning jan galaw lai wa sai. Hkumdek…
Jinghpaw Wunpawng sha ni a Htunghking Manau Shadung hpe baren shingma ntsa e jung nna galaw ai lam gaw, labau n nga ai maka kumla rai nga ai. Baren ngu ai gaw Miwa ni a htunghking hta she nga ai. Jinghpaw Wunpawng sha ni hpe sinpraw maga na baren num…
Moi Shawng de grai a tsam rawng ai chyahkrai la sha masum nga ma ai da. Shan nau ni marai masum hta grai tsawm ai kanau numsha langai mi mung lu ma ai. Shan hte gaw dai tsawm ningli kanau num sha hpe grai tsaw ra ma ai da.Lani mi hta shan nau ni masu…


c: text/html

text:
Posts categorized as "myutsawkasa.blogbaker.com"
KIA Masat (35) Dap Dung Kaw Gasat Poi Byin
29/ 10/ 2015 ya shana de 5:50pm ten daram hta KIA Masat (8) Dap Ba, Masat (35) Dap Dung ginra, Tayen Ja Maw kaw shang chyinglau hkawm ai myen hpyen hpung ni hte tinang KIA Dung (35) na myu tsaw hpyen hpung ni gasat poi byin ai lam shiga na chye lu ai. Ndai gasat poi hta myen dap maga na marai (3) si nna (4) ram hkala ai lam buga sha ni kawn na chye lu ai.
KIA Dap Dung (1) Ginra Kaw Gasat Poi Byin
27/ 10/ 2015 ya shani 4:40pm ten daram hta KIA Masat (3) Dap Ba, Masat (1) Dap Dung ginra Hkamawng Hka Mazup mayan de Myen hpyen ni shamu shamawt shang wa ai majaw tinang KIA hpyen hpung ni hte hkrum matut nna gasat poi byin ai lam shiga na chye lu ai. Gasat poi hta myen hpyen dap maga na si hkala lam nga ai rai tem tup hkrak n'chye lu shi ai.
29/ 10/ 2015 Ya Shani Na Majan Shiga
29/ 10/ 2015 ya shani KIA Masat (9) Dap Dung ginra, "Kawng Ngu Daw" ja maw sa lam kaw tinang KIA hpyen hpung ni hte mying n'chye shi ai myen hpyen hpung ni 9:15am ten daram hta ang katut gasat poi byin ai lam shiga na cye lu ai.
Bai, 10:30am ten daram hta KIA Dap Dung (8) ginra, Namhpaka makau "Na Mun" ngu ai shara kaw mying n'chye shi ai myen hpyen hpung hte tinang KIA hpyen hpung ni ap katut gasat poi byi ai hta myen dap ni Namhpaka mare (123) myen dap kaw nna sinat kaba gap garum ys ai lam shiga na chye lu ai.
KIA Dung (9) Hta Majan Matut Manoi Naw Byin Nga
27/ 10/ 2015 ya shani KIA Masat (4) Dap Ba, Masat (9) Dap Dung ginra, Huhpyet makau Na Dik ngu ai shara kaw mying n'chye shi ai Myen hpyen dap hpyen hpung ni hte tinang KIA hpyen hpung ni laja lana gasat poi byin nga ai lam shiga na chye lau ai. Lahkawng maga si hkala shiga tup hkrak rai n'chye shi ai.
KIA Dap Dung (9) Ginra Kaw Gasat Poi Matut Byin
26/ 10/ 2015 ya shani KIA Masat (4) Dap Ba, Masat (9) Dap Dung ginra, Huhpyet makau Ting Kaw Pa kaw mying n'chye shi ai myen hpyen hpung ni hte tinang KIA Dung (9) ni manap 9:20am kaw na ya shiga ka nga ai ten du hkra gasat poi byin nga ma ai lam na chye lu ai. Myen dap ni tinang KIA hpyen hpung ni hpe Ting Kaw Bum kaw na sinat kaba gap bun nga ma ai lam na chye lu ai.
Matsat Shabat Myen Hpyen Zai Ladat
Myen Asuya dap ni ndai laman Jinghpaw Mung hte Kachin Sub-State maga de hpyen n-gun laja lana htu lung nga ai lam gaw;
(1) Ra Lata Poi shim lam hpe jahpai nna Jinghpaw Mung hte Kachin Sub- State maga de asim asan hte hpyen n-gun htaw sa lahka tawn na.
(2) Lam lapran kaw KIA hte TNLA ni hkap kapaw, dingbai dingna jaw jang ma ja n-gun kaba hte KIA hte TNLA ni hpe htim gasat nna Ra Lata Poi jahkring kau na. KIA hte TNLA ni hpe "Ra Lata Poi jahten ai ni re" ngu nna mara shagun let mungkan de ndau shabra na,
(3) KIA hte TNLA ni lam lapran kaw hpa n'hkap galaw, dingbai dingna n'jaw jang asim asa hte hpyen n-gun htaw sa lahka tawn nna Ra Lata Poi ngut ai hte rau KIA hte TNLA ni hpe ma ja N-gun La Ba hte htim gasat na......
Masing langai n'rai yang langai awng dang hkra, "Kalang kahtam yang lahkawng lang di" nga ga malai hpa, masing lahkawng yen awng dang na matu galaw ai hpyen zai ladat rai nga ai.
Myen Hpyen N-gun Kaba Jinghpaw Mung De Bai Du
22/ 10/ 2015 ya shani KIA Masat (2) Dap Ba, Masat (11) Dap Dung hte Masat (8) Dap Ba ginra, Mung Nya "Mho Nhyin" maga hku nna Myitkyina lam de lawu Myen Mung de na Myen hpyenla htaw ai hpyen Modo (70) ram gaw Mho Nhyin kaw hpyenla jahkrat da nna Modo kaman machyu pala ni sha htaw rai Myitkyina de lai mat wa sai lam shiga na chye lu ai, shana de 5:30pm daram hta Mayan hku lai mat wa sai lam shiga matut na chye lu ai. Myen hpyenla yawng n-gun (1000) jan na masa nga ai lam buga masha ni shana wa ai kawn na chye lu ai.
KIA ni jan jan, Wunpawng sha ni jin jin rai nga saga.......
KIA Dap Dung (9) Ginra Kaw Majan Matut Byin Nga
Dai hpawt 22/ 10/ 2015 ya jahpawt 7:30am ten daram hta Kachin Sub-state KIA Masat (4) Dap Ba, Dap Dung (9) ginra, Huhpyet makau, Man Bang Pa kaw mani gap hkat ai kaw hkala ai myen machyi masha ni hpe hpai pru wa ai hpe tinang KIA hpyen hpung ni bai hkap gap ai kaw na laja lana gasat poi byin ai lam na chye lu ai.
8:40am ten daram kaw nna mani gasat poi byin nna Nbungli hte wa gap ai shara Huhpyet makau "Mang Hang Bum" (Wa Yaw Bum) ntsa kaw myen asuya dap ni hte tinang KIA Zai Ladat hpyen hpung ni laja lana gasat hkat nga sai lam shiga na chye lu ai.
Dai ni 22/ 10/ 2015 ya shana de 2:10pm hta KIA Dap Dung (9) ginra, Huhpyet makau Nang Hkam Bum "Wa Yaw Bum" kaw myen asuya dap Tat.M-(99) npu na hpyen hpung ni hte tinang KIA hpyen hpung ni gasat poi matut byin ai lam na chye lu ai. 21/ 10/ 2015 ya shani myen dap ni sum machyi grai law mat ai majaw ya ten myen dap ni KIA Dung (9) majan byin ai shara de hpyen n-gun matut manoi jat nga ma ai lam na chye lu ai. Majan grau grau laja wa na masa nga ai.
KIA Dap Dung (2) Ginra Kaw Myen Hte MNDAA Dap Ni Gasat Poi Byin
20/ 10/ 2015 ya shani 2:50pm ten daram hta KIA Masat (4) Dap Ba,Masat (2) Dap Dung ginra, Kung Ga hte Man Lau lapran kaw Jinghku Rawt Malan hpyen hpung MNDAA "Kogang" Dap ni hte myen hpyen hpung ni gasat poi byin ai lam na chye lu ai.
Myen Dap Ni KIA Dung (14) Ni Hpe Sinat Kaba Gap Bun
Bai 19/ 10/ 2015 ya shani mung tinang KIA hpyen hpung ni nga ai Nawng Bung Hka hte Lamung Hka mazup mayan de myen asuya dap Hk.L.Y-(238) ni 60mm sinat kaba (10) lang ram gap bang ai lam na chye lu ai. Myen asuya dap ni ndai laman Hugawng Danai KIA Masat (2) Dap Ba ginra ni de Majan bai baw na hkyen nga sai lam na chye lu ai.
KIA Dung (14) Ginra, Danai De Majan Bai Byin Sai
18/ 10/ 2015 ya shani 10:00am ten daram hta KIA Masat (2) Dap Ba, Masat (14) Dap Dung ginra, Nawng Bung Hka hte Lamung Hka grupyin de tinang KIA hpyen hpung ni patrolling hkawm nga ai ten myen hpyen dap Hk.L-(238) dap na 2IC Major Zaw Win Taing woi awn ai hpyen hpung ni hkap gap ai kaw nna tinang KIA hpyen hpung ni hkap shingla gasat ai gasat poi byin ai lan ba chye lu ai.
KIA Dung (9) Kaw Gasat, Myen Dap Nbungli (2) Hte KIA Hpe Wa Gap
21/ 10/ 2015 ya shani jahpawt daw 9:30am kaw nna 12:40pm ten du hkra KIA Masat (4) Dap Ba, Masat (9) Dap Dung ginra, Huhpyet mare makau "Wa Yaw Bum" mayan hta myen asuya dap Tat.M-(99) npu na hpyen hpung ni hte tinang KIA Dung (9, 29, 39) pawng hpawm Zai Ladat hpyen hpung ni hte laja lana gasat poi byin ai hta Myen tai hpyen ni sum machyi lam nau law mat ai majaw shana maga de 2:40pm ram kaw nna Hpyen gasat Jigrawng Nbungli "Helicopter" (2) hte masum lang da bat nna wa gap garum ai lam shiga na chye lu ai.
Myen dap hpyen hpung ni hpe Wa Yaw Bum hkaraw langai kaw wang matep tawn nna gasat ai majaw Myen hpyen yawm htum marai (30) jan si hkala hkrum mat ai re lam, myen dap Baw Lapau (1) ram lawm mat sam ai, dai majaw Nbungli hte wa gap garum ai re lam na chye lu ai.
KIA Dap Dung (34) Ginra Kaw Gasat Poi Byin
19/ 10/ 2015 ya shani KIA Masat (4) Dap Ba, Masat (34) Dap Dung ginra, Man Dung Ninghtawn, Manmawk, Gala Bum kaw mying n'hhye shi ai myen dap hpyen hpung hte tinang KIA Dung (34) na myu tsaw ni jahawt daw 7:30am daram hta gasat poi byin ai lam shiga na chye lu ai.
Dai na maga Huhpyet makau kaw byin ai majan ngut ai hpang myen hpyen dap ni gaw Huhpyet KBC Nawku Jawng wang de sinat kaba gap bang ai lam buga masha ni shana wa ai kawn na chye lu ai.
KIA Dung (46) Ginra Kaw Gasat Poi Byin
16/ 10/ 2015 ya shani, 1:30pm ten ram hta KIA Masat (4) Dap Ba, Masat (36) Dap Dung, kung (4) ni nga ai Bang Lum Bum hte Loi Kang lapran kaw hpawng seng Nam Wa maga kawn myen hpyen ni gale pru wa ai majaw gasat poi byin ai lam na chye lu ai. Lahkawng maga na si hkala shiga tup hkrak n'chye lu ai.
Hpakant KIA Dung (6), Ja Lai yang, Nam Mahpyit Kaw Bai Gasat Nga.
Ya hkyak hkyak Hpakant KIA Dap Dung (6) ginra, Ja Lai Yang, Nam Mahpyit mare kaw 7/ 10/ 2015 ya shani 11:45am ten daram kaw nna Myen hpyen dap Dap Nu (44) npu na hpyen hpung ni hte tinang KIA Dug (6), Kung (3,4) hpyen hpung ni laja lana gasat poi byin taw nga ai lam shiga na chye lu ai. Gasat poi gaw grau grau laja wa na masa nga ai lam na chye lu ai.
Dai hpawy Awng Ba Li, Awng Len Lup wa kawng majan hta mung tinang KIA maga na hpa n'ra ai lam matut na chye lu ai. Myen dap ni numdaw (2) lang htim yu tim nlu ai majaw sum machyi law ai hte bai htingnut sai lam na chye lu ai.

robotstxt: allowed

filter: keep


text:
“SHANAN”
Wu-hpung hpe Shachyen ai lam:
N dai SHANAN Hpaji Zinghkri gaw Wu-hpung (Organization) langai mi hku na gawde da ai hpung kaba langai mi gaw n re. Rai tim Hpaji lam hta hpang hkrat nga ai, shangam da hkrum nga ai, naw kaji kadun nga ai mare buga kahtawng ningchyawng ni law law hte matut mahkai mahkri shawng nga ai hte dai mare buga Kahtawng ningchyawng hkang e nga nga ai jahkrai ma ni, matsam ma ni,jawng n lu lung ai ma ni hpe yawm dik(Basic Education) laika chyehti chyeka wa na matu hte, kaga chye mai ai hpaji ni hpe lu jaw shalen ya na matu hte dai zawng mare buga kahtawng ningchyawng hkang e hpaji lam hte seng nna galaw nga ai ni hte ta gindung let galaw nga ai Hpaji Zinghkri langai re. Tinang Chye da sai hpaji ni hpe Ra-gadawng nga ai shara ni hta na masha ni hpe jaw shalai daw jau mayu ai ramma ni hpe buga kahtawng ni de dat ya let Free Education Center ni hta sharing a chyin bungli ni hpe galaw nga ai re. Dai dawjau ramma ni hpe mung Sharing a chyin ai lam ni hta hprat madang dep sharing ladat ni hte madang tsaw prat-dep ai hku lu sharing a chyin ya na matu Teachers’ Training ni hpe mung galaw ya nga ai hku re.
Maga mi hku nna gaw mungdang shagu na hpaji lam hta myit lawm ya nga ai Wu-hpung ni hte mung (sh) madu chye da sai hpaji ni hpe ra-gadawn nga ai shara, masha ni hpang de shalai ya mayu ai gadai wa mi ni hte rai tim mung ta gindung let hpaji lam hta rap ra kunhpan wa lu u ga ngu nna yaw shada let bungli galaw nga ai hpung kasha langai mi sha re.
N dai SHANAN Hpaji Zinghkri gaw lawu de na mare buga kahtawng ningchyawng, wu-hpung ni hte rau ta gindun let bungli galaw nga ai re.
1. St. Matthew’s Orphanage Center (Pyin Oo Lwin / Mandalay Division)
2. Ye Won Village Community (Naungcho Township / Northern Shan State)
3. Bumsumshi Village Community (Kutkai Township / Northern Shan State)
4. Katha Township Community (Sagain Division)
5. Dima Village Community ( Muse Township/ Northern Shan State)
6. Ying Hpang Village Community (WA Region/ Northern Shan State)
7. Namti Lambraw Yan Village Community (Mogaung Township/ Kachin State)
Ya du wa na ten ladaw ni hta e mung mare kahtawng ni law law mung anhte SHANAN Hpaji Zinghkri hpung ni hte matut mahkai let Hpaji lam hta rau galaw gunhpai mat wa na lam nga nga ai hku re. Anhte SHANAN Hapji Zinghkri hpung ni nang mung Ra-gadawng nga ai mare bagu kahtawng ni hpe tam sawk sagawn let dang lu ai made garum madi shadaw let bungli rau gunhpai galaw lu mat wa na matu grai myit sharawng nga ai hku re.
SHANAN ngu ai shingten mying hpe shalen dan ai lam:
SHANAN ngu ai ga si gaw Jinghpaw ga si rai nna lachyum gaw "Wan Shadaw" “Torch” ngu ai re. Hpa majaw anhte hku na n dai Zinghkri hpe SHANAN ngu ai shingten mying jaw ai ta nga jang gaw Anhte Myenmung dang gaw kaga mungdang ni hte hpaji lam hta shingdaw yang grai hpang hkrat nga ai re. Dai hta grau nna gaw Myenmung dang kata na mare buga kahtawng ningchyawng ni hte bumga ni hta nga nga ai jahkrai ma ni, matsam ma ni the jawng hpaji sharin na a hkaw a hkang n lu nga ai ramma ni, makaji ni hte mare masha ni gaw hpaji lam hte seng nna gaw n sin kata kaw nga nga ra nga ai hku re. Grau nna gaw anhte zawng myu kaji (Sham, Wa, Balawng, Naga, Lisu, Rawang, Kayin, Lahu, Jinghpaw …ect) ni law malawng nga nga ai bumga mare kahtawng ningchyawng hkan e gaw tan jawng pi n nga ai hku re. Dai majaw dai zawn re N-Sin kata kaw na anhte a myu masha ni hpe hkye shaw la lu na matu mara hku nna Anhte a Bungli n dai hpe “SHANAN” ngu shingteng mying jaw da ai hku re. Hpaji hte n dai masha ni hpe n htoi jaw ya lu na matu yaw shada dai ai bungli galaw hpung langai rai nga ai majaw SHANAN ngu ai shingten mying jaw da ai hku re. “SHANAN” gaw communities ni a matu re. Communities ni gaw SHANAN a matu n re. “SHANAN” gaw n htoi tai ya ra nga ai majaw SHANAN ni yawng mung n htoi rai nga ra na hku re.
Aim & Objective:
Mission:
Vision:
Programs ni a labau (History of the Programs)
Ndai program ni gaw hkyet hkyet ra gadawng nga sai mare buga, kahtawng ni hta nga nga ai jahkrai ma ni,matsan ma ni, jawng lung lu na a hkawn ahkang sum nga ai ma ni hte ramma ni, mare masha ni yawng a ra gadawng hpi shawng nga sai mabying masa ni a majaw shangai wa ai re.
Lai wa sai 2004 kaw nna 2008 du hkra anhte ni St. Matthew’s Orphanage Center kaw dawjau (Volunteer) ni galaw nga ai ten ni hta e anhte mu yu,na yu lai wa sai communities ni a mayak mahkak hte ten ten ra gadawng nga sai lam ni law law hpe mu yu lai wa saga ai re. Anhte ni St. Matthew’s Orphanage Center kaw volunteer naw galaw nga ai ten ni hta e shaning shagu mare buga, kahtawng (Sam Mung, Jinghpaw Mung ) hkan na mare du salang ni, mare ninbaw ni, hpung up ni hpung woi ni hte community leaders law law ni gaw SMOC de sa du nna shang hte a mare buga kahtawng hkang e mung ten sha Jet ai Jahkrai ma ni law law naw nga nga ai re majaw hkap la ya na matu SMOC lit nga ai ni kaw garum sa hpi ai lam law law lang nga lai wa sai hpe anhte a Mi, Na the nang na yu lai wa saga ai re. Rai tim SMOC a Building capicity hte Financial n gun , Staff n gun yawng gaw limit hte rai ra nga ai majaw matut nna Ma ni hpe n lu hkap la mat sai hpe mu chye lu sai re. Dai hta nga Anhte “SHANAN” mugalaw hpung malawm ni kaw na law law wa mung lai wa sai 2006 kaw nna Sam Mung buga mare kahtawng law law ni de mung, Jinghpaw mung daw mare kahtawng law law ni de mung Educational Trainings ni Partnership building programs ni a majaw mung dai mare buga ni de anhte law law lang wa wa du hkawm yu saga ai re. Anhte nang wa du hkawm yu, mu yu sai hte mareng, dai mare buga jahtawng ni hta e, dai ni jahkrai ma ni, matsan ma ni, jawng hpaji sharin na a hkaw ahkang sum nga ai ma ni hte ramma ni law law wa naw nga nga ai hpe mu lu saga ai re. Dai majaw anhte manaw manang makau mi hku nna dai mare buga ni hpe gara hku lu garum na, gara hku wa mai hkye shaw la na lam ni hpe 2006 ning kaw na myit hpang, mahkrum tam hpang wa saga ai re.
Rai nna 2008 du ai ten hta e gaw, SMOC kaw ten galu volunteer galaw lai wa yu sai Ramma makau mi hte kaga mare buga hkan e volunteer galaw lai wa yu sai Ramma lachyawk mi, myit hkrum man-rum let “Sam Mung buga kahtawng ni hte Jinghpaw Mung kaw nga ai Mare makau mi hkan e hpaji sharing lu na ahkaw ahkang sum nga ai ma ni, jahkrai ma ni, matsan ma ni” hpe hpaji lam hta madi shadaw ya lu ngu ga ngu nna yaw shada let n dai SHANAN Education Networking hpe shangai dat sai re. 2008 ,Ningnan hpang wa ai shanin kaw gaw Teaching volunnter, community wokers hku nna volunteer galaw rai yu ga sai anhte a manaw manang ni marai 9 hku nna gaw:
Yawng marai 9 hte Mare Buga 6 hte rau bungli galaw hpang wa lu sai re.
Rai tim, dai mare buga kahtawng ni hta hpaji lam ni hta ra gadawng nga ai lam ni gaw anhte lu galaw ya ai hta grau grau nna naw ra gadawng nga ai majaw 2009 ning hta gaw anhte staff marai 4 bai jat la ra ai hku re. Dai hta sha n-ga ten jadung wa du garum ya ai short term volunteer ni yawng marai 5 dang hte bungli naw galaw nga ding yang re(dai majaw 2010 hta gaw SHANAN kaw bungli galaw nga ai yawng marai 12 re). Lahta kaw tang madung da ai mare buga ni gaw n dai magam bungli ni gaw ten ten Shang hte a mare wu-hpung ni hta hkyet hkyet ra gadawng nga ai hpe mu chye nga ai majaw mung, N dai magam bungli ni a majaw e mare buga kaw na ma ni law law wa hpaji sharing lu na a hkaw hkang bai lu wa nga ai hpe mu mada nga sai majaw mung, sharing a chyin lam ni hta wa galaw daw jau ya nga ai sara/ma ni a shakut sharang ai myit masin hte upnaw myit ni hpe mu mada hkam sha nga sai majaw, n dai magam bungli ni hpe n gun jaw awng sharawng ya nga ai re. Matut nna mung grau sung ai hku, grai dam lada ai hku, naw galaw gawde mat wa ra ai lam ni law law naw nga nga ai hpe dum nga let, ndai magam bungli ni hta hpaji ninghkring ni hte dawjau mayu ai ramma ni law law hpe mung shang lawm gunhpai mat wa lu na hpe grai myit mada let a la nga ai hku mung re.Ra-gadawn ai lam ni gaw anhte dang di lu ai ni hta grau nna naw ra nga ai majaw Anhte hku nna n dai mare buga kahtawng ni hta e hpaji lam hta galu gaba wa na matu myit lawm ai gadai ni hpe mung hkap tau let bungli jawm galaw mayu nga ai hku re. Dai majaw mung n dai SHANAN Education Networking Group ngu ai bying pru wa sai lam re. SHANAN gaw communities re. Communities gaw SHANAN n re.
N dai SHANAN Hpaiji Zinghkri mugalaw hpung ni hku na galaw nga ai lamang ni hta e “Youth Leadership Development Programs (YLDP)” “Ramma Ningbaw Shalat”ngu ai program langai mi mung nga nga ai hku re. N dai program gaw SHANAN ngu ai hpung ye n bying tai wa shi ai ten kaw na tau galaw hpang nga sai magam bungli ni rai nna SHANAN a shawng lam hpaw ningshawng galaw mahkrum tam nga sai magam bungli re.
Anhte ni a gawn kya ai lam gaw buga kahtawng ni hta e laika sharing achyin magam bungli ni hpe galaw ya nga ai anhte a mugun manang ni hpe shabri shabrai jaw ya lu na matu yak nga ai lam re. Dai majaw n dai magam bungli gaw yawng a gawn malai galaw nga sai re majaw, anhte hte rau yawng hpe tsap lawm, garum madi shadaw ya na matu saw saga mayu ga ai re. 2010 hta e anhte hku nna Buga Mare kahtawng 5 hta e bungli galaw nga sai anhte Mugun manang marai 12 hpe shabri shabrai naw jaw ya ra nga ga ai law
SHANAN gaw hpani naw galaw nga a ta?
Youth Leadership Development Programs (YLDP)
Lawu de na programs ni gaw YLDP ngu ai gabaw n pu e galaw nga ai programs ni re.
1.Summer Teachers’ Training (March to May)
Yaw shada ai lam (Aim)
1. Mare buga kahtawng hkan e sharing a chyin magam bungli ni hpe galaw dawjau nga ai Ramma, Sara/ma ni a a tsam(Quality) hpe sharawt shatsaw ya lu na matu.
2. Dai Sara/ma ni hku nna madu a atsawm hpe grau manu hkra, grau kaja hkra lu jai lang na matu sharing a chyin ladat ni lu la na matu.
3. Mare buga kahtawng hkan e sharing a chyin ya nga ai rai tim, sharing ladat ni hte Sara/ma ni a atsam gaw Mungkang madang dep ai hku rai nga lu na matu.
4. Mare buga kahtawng hkan na Ma ni a matu a kyu kaba rai wa lu na matu.
5. Dawjau myit su hprang wa ai hte madu a buga hpe bai gawde chye ai Ramma, Ningbaw ningla ni law law pru wan a matu.
Ndai gabaw a pu e gaw anhte ni hku nna mare buga kahtawng hkan e sharing a chyin magam bungli ni hpe galaw ya nga ai ramma, Sara/ma, Community workers ni hpe hpratdep sharing a chyin ladat amyu myu hpe dang di lu ai daram Mungdang kata na ningtawng ai Trainers ni hte mung Mungkan ting na Teaching Trainers ni hte mung matut mahkai let sharing ladat wun-kat ni hpe galaw ya nga ai re.
Laning mi hta kalang jawng pik ai ten ginghtawng ten ni hta Summer Teachers’ Training (March to May) hpe matut manoi galaw ya nga ai hku re. n-dai summer teachers’ Training hta anhte hku nna sharing a chyin ai lam ni hta grau nna masang sa na matu hte grau nna a kyu rawng awng dang wa lu na matu htap htuk manu ai sharing ladat ni law law hpe ningtawng ai Trainers ni law law hte matut mahkai nna galaw ya nga ai hku re.
Mare buga kahtawng ni hta e sharing a chyin lam ni hpe shang lawm galaw gunhpai nga sai sara/ma ni hte Potential community workers ni a Teaching skills, Thinking skills, Personal skills, Creative ideas ni hte Community spirit ni hpe madang tsaw (Quality) nga ai hte magam bungli ni hpe gunhpai nga lu na matu yawng shada ai da ai re.
N dai program gaw maga mi hku na bai yu ga nga jang gaw …n dai program a majaw a kyu hkam sha ai gaw mare buga kahtawng hkan na ma ni sha re. Hpa majaw nga jang gaw, n dai program hta Sara/ma ni lu sharing hkam la ai ladat, hpaji, ning-mu ni yawng gaw mare buga kahtawng hkan na jawng ma ni hpang de a ding tawk bai du mat wa na majaw re. Summer Teacher’s Training is for the students those who are from the rural areas ngu mai tsun na re.
2009,March-May hta galaw lai mat wa sai “The 1st Summer Teachers’ Training” hta e wa du sharing la lawm mat wa sai Sara/ma nig aw yawng marai 38 rai nna. Dima mare,Bumsumshi mare buga, Ye Won mare, Umati mare, Lashu mare, Pyin Oo Lwin mare, Katha mare, Namti, Lambraw Yan mare ni hta e sharing a chyin magam bungli ni hpe Buga Kata na Nawku hpung ni hte rau ta gindung let galaw nga ai Sara/ma ni sa du lawm ma ai. Training center hku nna gaw Pyin Oo Lwin, Mathe Jahkrai Ma Ginra kaw galaw lai wa sai hku re. N dai Teachers’ Training kaw sa du lawm ai Sara/ma ni kaw na (feedback), ni mung,hkam sha lam hpe san yu ai shaloi gaw yawng gaw n dai zawng re program hpe grai n gun lu ai hte shaning shagu lu galaw mat wa ya na hpe myit mada nga ai lam chye lu ga ai. Sharing Sara/ma ni hku na gaw saw saga da ai hte mare sa du sharing bawng ban lawm mat wa ai ni gaw:
1. Steven Davis (American Center, Yangon)
2. Sara (American Center, Yangon)
3. Daw Khin Aye Mu (English House Education Center, Pyin Oo Lwin)
4. Kathraine (EduAsia, Yangon)
5. L. Naw San (Dima buga)
6. Z. Zin Zin Mai hte Manang (Mathe Jahkrai Ma Ginra)
7. Z.Zet Nan (YLDP, Pyin Oo Lwin)
8. Lamung La San (Mathe Jahkrai Ma Ginra, Pyin Oo Lwin)
9. L. Zau Dim (YLDP, Pyin Oo Lwin)
10. Trudy hte Manang ni rai ma ai.
N dai Summer Teachers’ Training gaw ra gadawng ai hte ra ahkyet nga ai lamang langai mi re majaw mung, buga hpung law law ni hte sara/na ni hku na mung n dai program hpe a kyu rawng ai hte a hkyet nga ai program langai hku mu mada kam nga ai majaw mung, Maga mi hku na yu ga nga jang gaw n-dai Teachers’ Trining gaw Mare buga jahtawng hkang e nga nga ai Ma ni hpang de a ding tawk chyeju jaw yu lu ai magam bungli langai mi re, dai majaw ya du wa na 2011 (March-May) kaw mung “The 2nd summer teachers’ training” hpe bai matut manoi lu galaw mat wa lu na matu yaw shada da ga ai hku re
2. Bridge Course English Proficiency Trainings
1st term (July –November) / 2nd term (December – March)
Yaw shada ai lam (Aim)
1. Community ni a matu re.
2. Mungkan hpaji ginra de mai matut mahkai mat wa nna mahkrum lu tam mat wa na matu yaw shada ya ai re. Scholarship ni hpe apply galaw la wa ai ramma ni rai wan a. Mungkan hta masat da ai Madan (Qulification) ni hte hpring ai ramma ni rai wan a.
3. Prat madang dep ai hte Hpaji chye ai daujau ramma ni law law paw pru wa na matu. Mungkan tin hte lu ganawn mazum ai ramma ni bying tai wan a. Madu a buga hpe bai dawjau gawde lawm chye ai ramma ni rai wan a.
4. Moi Ji Woi Ji Wa ni a Sasana myit ni hpe bai myit dum let Sasana hte seng ai magam gunbli ni hta e anhte a Ramma ni law law wa bai shang lawm, myit rawt let Ji Woi,Ji Wa ni a magam bungli hpe matut manoi galaw mat wa lu na matu MYIT shadum, Shajin ya lu na matu yawng shada ai re.
Yangon, Mandalay zawng re Myo kaba de sa nna English, Computer Tutions/training ni hpe n lu sa lung ai, matsan mayang hkrum nga ai dinghku kata na Potential leaders ni hte potential community workers ni hte hpaji naw hpung jat mayu ai (rai tim ja gumhpraw mayak hkrum nga ai Ramma ni) ni a matu yaw shada let lai wa sai 2009 July kaw nna “Bridge Course or English Proficiency Trainings” ngu ai ga baw ni hte madang tsaw English Training programs ni hpe mung galaw nga ai hku re. Dinghku kata na ja-gumhpraw mayak ni a majaw madang tsaw English, Computer and others life skills ni hpe lu la na a hkaw a hkang sum nga ai dakkasu ramma, community workers, potential leaders, potential community workers ni hpe madung tawng let 5 months English Progiciency intensive courses/ 3 months English proficiency intensive courses ni hpe hpaw ninghtang let Ramma ni, community workers ni, potential leaders ni, potential community workers ni law law paw pru wa lu na hte dai ni gaw ti-nang hte seng an ai mare buga kahtawng ni hta nga nga ai masha law law hpe rawt jat wa lu na lam de bai wa madi shadaw ya lu na matu yawng shada ai hku re. English hpe madang tsaw ai hku chye wa sai hte maren jawng ma ni hku na mung hpaji bai matut na matu scholarship ni hpe apply galaw wa lu na a hkaw a hkang ni mung lu la mat wa na sai re majaw comminity ni a matu a kyu kaba hpe jaw ya lu ai laman langai re. N dai programs ni hta sharing sara/ma ni hpe gaw anhte kata na English hpe grai ningtawng ai hku chye da ai volunteer teachers ni hte Mungdang shagu na foriengner volunteers / international volunteer aid ni a garum madi shadaw ya ai hte galaw nga ai hku re. Ndai programs ni a matu anthe hpe sharing sara/ma ni madi shadaw ya nga ai hpung ni gaw Eduasia (Think English Curriculum) hte Ms. Trudy (International volunteer Aid) hte ten kadung/ten galu Teaching volunteers from inside and outside of the country ni yawng a garum madi shadaw ya ai lam jaw e galaw nga lu ga ai re. Note: Sa du sharing ya nga ai Sara/ma ni yawng gaw shabri shabrai n la ai sha tsaw ra myit hte n dai program hpe garum shingtau shabyin shatai ya lawm ai hku re. Anhte a wu-hpung hte anhte a myu sha, anhte a Ma ni, Ramma ni yawng a matu grai ahkyet nga ai lamang re hpe mu mada ya let kam ai hte maren sa du sharing shalat ya nga ai hku re law.
N dai program hpe gaw lai wa sai 2009, June shata kaw nah pang wa sai hku re. Shawng hpaw hpang ai ten hta e gaw Jawng Ma marai 58 (Wung pawng myu sha, Miwa, Gala, Lisu, Myen) sa du sharing la lu ngut sai re.Dai ni kaw na marai 20 dang gaw Lashu mare, Kutkai mare, Muse Dima mare, Namti,Lambraw Yan mare, Pyin Oo Lwin grupyin na mare ni kaw na Jawng Ma, Ramma ni rai ma ai. Training Center hku nna gaw Pyin Oo Lwin, Mahte Jahkrai Ma Ginra kaw e galaw nga ai hku re. Mahte Jahkrai Ma Ginra kaw na lit nga ai ni mung n dai lamang bying tai u ga, chyeju jaw ai hku nna tan gawt shara hpe jai lang lu na matu garum madi shadaw ya nga ai re law.
Rai tim anthe hku nna gaw n dai program hpe matut manoi galaw mat wa lu na matu, ra gadawng nga ai lam ni law law wa nga nga ai hku re. Tsan ai kaw na du sa wa na Ramma, Jawng Ma ni hpe Shing byi shara jaw ya lu na matu yak hkat hkrum nga ga ai law. N dai hpe hparan lu na matu gaw anhte ni hku nna Jawng Ma ni a matu Hostel langai mi shap da ya mayu ga ai re. N dai lam a matu mung yawng a madi shadaw ya na lam hpe myit mada nga mayu ga ai re. Bai nna Tan-gawt kata kaw lai ra ai Marker pen, copy, laika buk ni n dai zawng re lam ni hpe madi shadaw ra nga ai lam ni mung nga nga ga ai hku re
3. Staff Development Program (Magamgun shalat)
Mare buga kahtawng hkang e sharing a chyin magam bungli ni hpe galaw nga ai sara/ma ni, community workers, potential leaders, potential community workers ni hpe madung tawng nna garum madi shadaw lam madum hkat mat wa lu na matu mung, mare buga kathawng hkang e sharing a chyin magam bungli ni hpe galaw nga ai sara/ma ni a personal skills hte community ni hku nna mung grau nna a kyu kaba wa u ga ngu yaw sada let n dai staff development program hpe galaw nga ai hku re.
Madung hku nna gaw Mungkang tin hta nga nga ai scholarship jaw ya ai organization or foundation ni hte matut makai nna Anhte hte rau bungli galaw nga ai mare buga na sara/ma ni hte ramma ni hpe Mungkan hpaji bai matut hpungjat wa lu na matu mahkrum tam madi shadaw ya na hku re. Scholarship hpe apply na ten hta ra gadawng nga ai , n chye n mai English languge skills ni hpe gaw anhte a program langai rai nga ai “Bridge Course English Porficiency program” ni hta mai sharing hkaja shakut la lu na re. Bai nna gaw staff development program ngu yang , Magam bungli ni hpe galaw nga yu sai ramma/sara/ma ni hte potential leaders ni hte potential community workers ni hpe develope galaw mat wa ai lam ni hta community spirit hta n gun ja nga na matu shanghte galaw nga ai field ni hte seng ai short term trainings ni or long term training ni or Acedemic madang (BA or MA or PhD) programs ni lu matu lung mat wa nna madu myit lawm ai field ni hte seng ai lam ni hpe madang tsawm ai hku, jaw hkrat ai hku lu sharing hpungjet mat wa lu na matu lam tam madi shadaw ya nga ai re. N dai staff development program hpe galaw nga ai hta Mungkan tin na manaw manang ni hte hpaji lam hpe myit lawm nga ai hpaji ninghkrin ni, manaw manang ni, community hpe galu kaba shangun mayu ai ai wu-hpung ni, manaw manang ni yawng a garum la nga ai n gun hte lam madung ya nga ai lam ni yawng hte a jaw e a ngui ngui gaw lu galaw nga nga sai hku re. Yawng a shang lam madi shadaw garum la na lam ni hpe mung myit mada let rai nga ai re.
SHANAN Education Networking Group Administration Strategy
Excustive Members:Chife Coordinator: L. Zau Dim (David) / John Brang Di
Partnerships from outside and inside of the country:Maran Sin Wa Li (New Zeland)
Field coordinators:
Sarama Ze Naw (Namti LambrawYan village community/MoGaung Township,Kachin State)
· Sara L. Naw San (Dima village community/ Muse Township / Northern Shan State)
· Sara Ting Hkaw (Bumsumshi village community/Kutkai Township/ Northern Shan State)
· Sarama Ja Seng Bu (Yinghpang / WA village community / Northern Shan State)
· Sara Naw Mai (Ye Won village community / Naungchyo Township/Northern Shan State)
· David Zet Nan (Pyin Oo Lwin)
Anhte ni hku nna n dai mgam bungli ni hte seng nna a lu jagumhpraw tam nga ai hku nre. Anhte tam nga ai gaw Tsaw ra ai Nu, wa hpunau ni a anhte hte rau shang lawm dawjau gumhpai lawm na lam hpe she grai myit mada ga ai.Hpa majaw ngai jang gaw n dai SHANAN hpaji zinghkri gaw yawng a malai, yawng hte pawn galaw ra nga ai bungli hte pawn galaw mat wa na bungli, anhte yawng a lit, anhte yawng jawm ra nga ai magam bungli re majaw re. Nu, wa hpunau ni dang di lu ai lam hpa nga ai rai ...............dai hte anhte hpe garum la rit..............................
Anhte shangai kaba wa ai , anhte a dai daw buga, Ji wa ni a nga pra shara ..... ni .... dai ni hpaji lam hta mi man yawng hkrum nga sai hpe dum ga..... anhte gade hpaji chye wa tim, anhte nga pyaw wa sai rai tim ...anhte a hpunau ni law law wa gaw n-sin hta naw rai nga ga yang gaw anhte mung lawt lu saga ai n rai ...................................
Shanghte yawng a matu ............ anhte yawng a malai ............. SHANAN gaw bungli galaw na sai....rai!
Nang hta nga ai a tsam, chye da sai hpaji, lu da sai hpa hte rai tim ....sa wa rit .........anhte hpe naw garum la rit ...........
Lai wa sai 2004 kaw na dai ni du hkra anhte hte rau magam bungli galaw nga ai mugun manaw manang ni yawng / sumtsang de na sa du nna ten gadung/ten galu sa garum lawm lai wa sai manaw manang ni yawng hpe chyeju dum nga ai lam tsun mayu ai re law.
Matut nna mung du sa wa marit ngu nna saw shaga nga dingyang re lam hpe tsun shana mayu ai re.
Wa karai a tsaw ra myit hta!
Yawng hpe saw saga ai.
SHANAN ni yawng a malai.
L. Zau Dim (Chief coordinator)
SHANAN Education Networking Group
&
Youth Leadership Development Programs
St. Matthew’s Orphanage Center
No.23, Bogyoke Road
Pyin Oo Lwin.
Mandalay Division
Myanmar.
Email: shananeducation@gmail.com
“SHANAN” Hpaji Zinghkri Hpung (Myenmung)
Add your main content here - text, photos, videos, addons, whatever you want!


text:
Lapu Gaw Lapu Sha/ Snake Is Snake/ Myen Gaw Myen Sha
USA American hpyen dap gaw Syria hte Iraq na ISIS Muslim Njut Shanang Rawt Malan hpung ni hpe atsawm n'gasat kau ai sha n'ga, IS Njut Shang hpung nkau hpe shim ai ladat hte lagu madi shadaw nna Rusia hpe dingbai dingna jaw mayu nga ai, dai lam hpe Rusia chye kau ai majaw Syria hte Iraq na IS Musim Njut Shanang Rawt Malan hpung ni hpe laja lana htim gasat nga ai re lam, ya she IS hpung ni kaja wa sha hkrat sum hpang wa nga ai lam, USA gaw majoi shan gasat masu, tang du hkra n'galaw ai re lam na chye lu ai.
Dai hte maren Myen Asuya hpyen dap gaw Miwa Asuya hte matut nna pawng yang mungdan grau grau matsan hta matsan rai wa nna Miwa a mayam sha tai mat wa na hpe n'ra ai majaw NLD hpe ra lata poi dang da shangun nna Sinna mungdan ni hte mung masa gasup na hkyen nga ma ai. Sinna mungdan ni a madi shadaw ai hpe la nna UWSA hte kaga Rawt Malan hpung ni hpe gasat shamyit kau mayu nga ai.
Hpa majaw nga yang, UWSA hte MNDAA ni hpe Miwa Asuya gaw shingdu maga hku nna madi shadaw, maga ya nga ai hpe Myen Asuya gaw grai n'ra nga ai, Miwa a majaw UWSA, MNDAA hte KIA ni n'gun ja wa ai re ngu hkam la nga ai. Dai majaw, ndai masing hte seng nna NLD Party a Tingnyang Up Awng San Kaw hte myen Asuya Ningbaw ni kata lam myit hkrum da chyalu re lam hpe mung na chye lu ai. Ndai masing hpe Daw Awng San Su Kyi mung myit hkrum tawn sai hte Myen Hpyen dap nkau hpe mung NLD hpe ra lata "Me" bang na matu ntsa tsang kawn matsun tawn ai lam na chye lu ai.
Lapu gaw lapu sha rai nga ma ai.


text:
(55) lang na Rawt Malan Masat Ninghtoi hte Magam Gun Ladaw (50) ning hpring shagrau sha a hpawng hpe Ginjaw komiti Rung ni woi awn nna, 2015 ning February shata (5) ya shani jahpawt hkying (8) aten Padang Hkrunlam Majan Masing Woi Awn Rung Gawknu hta galaw ai lam chye lu ai.
Hpawng ap akyu hpyi, magam gun ladaw 50ning, 40ning, 30ning, 20ning,10ning, hpring ai magam gun ni hte rawt malan hkrunlam a matu hpung up hpung sara, Wajau ni kaw nna akyu hpyi ya nhtawm KIC ningbaw kaba a rawt malan mungga hpe Slg.Kaba Lama Gum Hpan kaw nna hti shalai ya ai lam chye lu ai.
Magam Gun (50) ning hpring ai Magam gun ni marai (4) hpe Ja Dakama hte Myen Gumhpraw Kyats Wan mi, shagrau sha-a lakmat ni hpe Ningbaw Kaba Lanyaw Zawng Hkra kaw nna shalai ya ai lam,Magam gun ladaw (40) ning hpring ai marai (2), (30) ning hpring ai marai (7), (20) ning hpring ai marai (14), (10) ning hpring ai marai (37) ni hpe Ninggawn Daju Party Komiti Tingyang Up Du Kaba Awng Seng La kaw nna shagrau sha-a sakse lakmat shalai ya ai lam galaw ai hpe chye lu ai.
Hpawng hta shanglawm ai magam gun ni hte mung shawa ni yawng marai (1000) jan re lam,bai ndai zawn (55) lang na Rawt Malan Masat Nhtoi lamang hpe Ginwang Ginjaw komiti hte Dap Ba,Dap Dung shagu, Maigan Mungdan shara shagu de du nga ai Wunpawng amyu sha ni,Buga shara shagu de nga ai wunpawng amyu sha ni mung galaw nga ai lam hpe na chye lu ai.


text:
Ra dik ai laika ngau re majaw( Wunpawng IT blog na) kahtap bang dat nngai law,
KAJI TIM KAJI AI HKU ( E-mail kaw na laika )
by wunpawngIT
KAJI TIM KAJI AI HKU
Dr KhaLum
Mungkan ntsa hta anhte Jinghpaw Wunpawng buga (Kachin State) hta grau kaji ai mungdan ni hkun jan nga ma ai. Dai hpe English ga hku miniature countries ngu shamying ma ai. Israel mungdan gaw dingda deYerusalem mare kaba kaw na dingdung de Galile nawng du hkra deng 70 tsan nga ai. Gaza strip ngu ai panglai hkinggau mayan kaw na dingdung de Syria du hkra deng 100 daram rai nga ai. Myitkyina kaw na Sumprabum du hkra deng 127 daram tsan ai. Jinghpaw Wunpawng buga gaw dingda de Namsi Awng kaw na dingdung de Putao lai Miwa mung Tibet lamu ga jaarit du hkra reai nga ai. Dingda Korea mungdan gaw dingda maga Cheju Do zunlawng makau na Pusan mare kaw nna dingdung maga DMZ(demilitarized Zone) ngu ai 38 degree latitude lamu ga jarit du hkra rai yang (Cheju Do zunlawng n lawm ai sha), anhte Jinghpaw Wunpawng buga hte maren dam nga ai. Singapore mung dan gaw hkyinghkum mi mawdaw jawn yang n du ai shara n nga sai. Mlaysia mungdan kaw na garan pru ai hpang shaning 25 ning laman hta Singapore zunlawng mungdan gaw mungkan ntsa e bawng ring sai mungdan (developed country) ngu nna ndau shabra lu sai. Dai ni Myen mung dan a mung masha langai hpra hku sawn yang na shang gumhpraw GNP gaw US$ 120 (latsa hkun) rai nna Singapore mung chying sha langai hpra a shang gumhpraw GNP gaw US$ 20,000 (mun lahkawng) rai nga ai.
Dai hte maren Japan, Taiwan, Brunei, Sri lanka, Maldive, Papua new Guinea mungdan ni mung mungdan kaji ni rai nga ma ai. Brunei hta lai nna kaga mungdan kaji ni hta hpa nhprang rai n pru ai. Anhte Jinghpaw Wunpawng buga hta nhprang rai grai rawng ai. Anhte hpa majaw matsan ng ga ta? Nkau mi hku nna gaw anhte a bugga gaw paanglai hte tsan nna hkarang kata pat ng ai (land-locked country) byin nga ai majaw n main raw kaba ai ngu tsun mayu na re. Switzerland gaw hpa majaw mungkan hta hkarang pat ai land-locked country byin nna rawt kaba nga a ta? Soviet Union (Rusha mung) kaw garan pru ai mungdan kaji ni mung hkarang pat nga ai n rai ni? Nepal, Bhutan mungdan ni shi hkrai shi awm dawm shanglawt mungdan ni hku nna mai grin nga yang, anhte Jinghpaw Wunpawng buga gaw hpa majaw awm dawm shanglawt ahkaw ahkang lu ai mungdan langai mi hku nna n mai grin nga na kun? Masha kaba mung masha kaba hku, masha kaji mung masha kaji hku shi a lagaw e shi tsap nna hkawm sa lu ai n rai ni? Dinda Korea mungdan gaw Jinghpaw mungdaw daram sha dam tim mung masha gaw Myen mung ting na mung masha daram wan 50 jan rai nga ai. Jinghpaw mungdaw de Myen mung ting na mung masha ni gawt bang yang masha hta ai madang (population density) gaw Dingda Korea daram sha naw rai na rai nga ai.
Anhte a Jinghpaw Wunpawng buga de India naSinghpaw ni, Miwa mung Yunan mungdaw na Zaiwa hte kaga Wunpawng sha ni yawng hpe woi zin lum la nna makai hkak ai awm dawm shanglawt mungdan gaw de yang n mai grin lu na lam n nga ai. Hpun hte ja lungseng ni ma mat yang kaw sihpang gara hkrum na kun? ngu nna tsang na re. Moi prat gaw nam na hpun kawa hpe manu jahpu n jaw ai sha shaw la nna, namsi namsaw hte nhprang rai ni hpe lang ai prat rai nga ai. Dai hpang hkai lu hkai sha, rem lu rem sha ai prat bai du sai. Ya gaw dut lu dut sha hpaga yumga ga ai prat du sai. Htawm hpang prat gaw anhte myu sha ni mung hpaji hpe jai sha nna asak hkrung ai prat de lahkaam sa wa na rai nga ai. Nhprang sut rai n rawng ai mungdaan ni gaw technology ngu ai hpaji hpe jai lang nna rawt galu kaba wa ma ai. Technology n chye ai amyu sha ni gaw tinang a mungdan na sen kaba dan ai nhprang sut rai ni hpe tsa lam hkying lam hte manu hpa hpa shaw dut sha shama kau yang technology chye ai mungdan ni mari la nna manu kaba hte bai dut ya nna lu su nga mu nga mai wa ma ai. Dik shale nna Harry Potter ngu ai sumroi laika ka ai Scotland mung na num gaw ya laika buk 6 ka shapraw nna England hkawhkam jan hta pyi grau lu su mat sai lam chye lu ga ai. Anhte a buga hta Indaw Gyi nawng (Nawng Lut kaba) hte Indawlay (Nawng Lut kaji) nga ai. Hkyen bum nga ai. Takin dusat hkawhkam nga ai. Hpun hkawhkam(thit-minn) nga ai. Mali hka mazup nga ai. Bum tsaw shagawng nio hte hka rum kaba ni nga ai.Mungkan na hkawm chyai manam ni a matu tourism hte Hotel bungli hpe hpaw nna hpun kawa hte galaw ai tawm hpa arung arai ni galaw dut yang n mai byin na kun? Katsi pyaw ai anhte a buga hta hpaji amyu myu sharin hka ja ai ginra learning centers ni hpaw mat wa yang n mai byin na kun? Anhte Jinghpaw Wunpawng buga na hpun hpang wahpang ma mat nna, ga kata na ja lungseng sut nhprang rai ni htum mat wa ai shaloi, hpaji hte asak hkrung rawt kaba wa na matu amyu sha ni hpe lam woi nga ai ningbaw ningla ni tsan tsan kaw nna jawm myit magang ra sai. maigan de du nga ai ramma shayi shadang sha ni mung lani mi anhte a dai daw dai h pang buga hta kanbau magam bungli wa hpaw mai na hpaji ni hpe sharin mahkawng da ra ai aten du sai.
Matu Hti ga..


text:
BURMA ARMY SHELLING ျမန္မာအစိုးရတပ္၏ လက္နက္ႀကီးပစ္ခတ္မႈေႀကာင့္ ကခ်င္အရပ္သားေသဆုံး
December 27 ya japawt Myen Asuya Hpyen ni gap ai lanak kaba majaw hpyen yen Mung masha Slg Maji Tu asak si hkrum wa sai lam chye lu ai.
Dai hpawt hkying 08:00 a.m hte hkying 09:00 a.m ten laman hta Laiza kawn Dung Hkung mare de Hkai Sun wa yu ai Woi Chyai Hpyen yen masha Slg Maji Tu hte malawm marai( 3)hpe Myen Asuya hpyen ni gap ai Laknak Kaba hkra mat ai lam chye lu ai.
Dai hpawt Hkai sun galaw taw nga ten Bawm Kaba ngoi wa nna hprawng yen ai kaw Slg Maji Tu hte anhte hpe Bawm kaba hte hkra mat ai nga nna mabyin kaw lawm ai Jan Ma Htu kawn chye lu ai.
Kara maga kawn gap bun ai hkrak nchye tim,ya byin ai shara gaw Myen Asuya Lanak Kaba hpyen hpung ni shara la taw ai, Hkang Kai Bum, Loi Kang Bum hte ni ai lam matut chye lu ai.
Marai (4) kaw na, Jan Lamung Kai Ling a hkra maga magyi hpawt hta bawm hkyep hkra sawng nna ya yang Laiza Mung shawa Tsi Rung kaw Tsi Tsi hkam la nga taw sai hpe mung chye lu ai.
Hkala Sawng ai Lamung Kai Ling gaw Ma (2) a Kanu rai nna Woi Chyai Ma Shalet jawng na Sara Num langai rai ai lam mung chye lu ai.
Jan Kai Ling gaw ya yang Sai n-gun grai yawm taw ai nga nna Laiza Mung Shawa Tsi Rung Sara Wun kawn chye lu ai.
Ya yang ginjaw ginra shawng lam post makau de Myen asuya hpyen ni Laknak kaba hte shani shagu gap sharu bun nna hpyen n-gun grai htu nga ai lam matut chye lu ai.


text:
Published on Monday, 09 February 2015 02:59
Hits: 783
America mungdan, Texas mungdaw Dallas, Arlington, Fort Worth (DFW) kaw shangu nga ai Wunpawng Myu Sha ni kawn (55) lang na Wunpawng Mungshawa Rawt Malan Ninghtoi Lamang hpe February (8) ya shani Fort Worth kaw awng dang ai hte galaw lai wa sai lam shiga na chye lu ai. Lamang hta Wunpawng Mungdan Shanglawt Hpung Ginjaw Komiti Tingyang Up Salang Lanyaw Zawng Hra a (55) lang na Mungshawa Rawt Malan Mungga hpe Slg. Kaiji Naw Naw kawn hti shalai ya nna, Rawt Malan Labau hpe gaw Slg. Lahtaw Zau Yin kawn tsun sanglang dan ai hte Rev. Labya La Seng kawn hkum tsup akyu hpyi ya lai wa sai lam na chye lu ai. Ndai Rawt Malan Ninghtoi lamang hta hpunau Hkang Myu Sha ni mung sa du shanglawm ai hte shawa masha yawng marai (200) ram sa du shang lawm lai wa sai lam chye lu ai. Lamang daw (II) hku nna Ramma ni kawn yu ngwi mahkawn ni hte shangwi shapyaw lai wa nna du sa ai shawa masha ni hpe shat jam hte hkalum la lai wa sai lam shiga na chye lu ai.Add a comment
Published on Tuesday, 06 January 2015 07:35
Hits: 745
(67) lang na Jinghpaw Mungdaw Ninghtoi hpe, Jinghpaw Wunpawng Amyu Sha Hpung (KNO-Japan) Wuhpung ni hku nna woi awn ai hte Japan du amyu sha ni hku nna, January (4) ya Laban shana daw (5:00 pm ~ 10:00pm) aten, Tokyo, Toshima-Ku, Ikebukuro Kumin Center Gawknu kaw myit hkrum mang-rum awngdang ai hte galaw la lu masai lam shiga na chye lu ai.
Hpawng lamang hpe Hpawng Hpareng Slg. Hkangda Awng Li hte Jan Jangma Htoi Ra hku nna lit la woi awn ai hte (Daw-2) garan nhtawm n-gun mi alu galaw lai mat wa masai lam shiga na chye lu ai. Rev. Chyang Maja Tu Shan hpawng hpaw akyu hpyi ai hte lit ang ai myit-su ni hku nna lamang ni hta shang lawm apnawng lai mat wa masai hta sha n-ga, daini amyu sha ni ta tut hkyak hkyak byin hkrum hkra hkam sha shajang nga ai tengman ai mabyin ‘ Chye na sai ’ Video sumla hkrung kadun hpe Power Point hte htawng madun ai lam, Daw (2) hta Yungwi mahkawn ka manawt hkrang shala, gamung nau ra ni hte shang lawm apnawng lai mat wa masai lam na chye lu ai.
Ndai hpawng lamang hta Myen Mungdan Democracy lam hpe ta tut shang lawm n-gun jaw nga ai, Japan Asuya Rapdaw Salang Kaba Mr. Michihiro Ishibashi mung sa du shang lawm shagrau ai hte n-gun jaw shatsam mungga tsun lai mat wa sai hta sha n-ga, kaga Amyu Bawsang Mungchying sha ni, Japan du amyu sha ni, yawng marai (2,00) daram myit hkrum lahkrip ra ra hte sa du shang lawm shagrau lai mat wa masai lam, Hpawng lamang hpe Rev. Hkangda Brang Ja hku nna chyeju shakawn hpawng hpungdim akyu hpyi ai hte Hpawng lamang hpe angwi apyaw awngdang ai hte hpungdim da lu masai lam shiga na chye lu ai.
Published on Sunday, 28 December 2014 19:22
Hits: 476
No (1) lang na Miwa Gumsan Mungdan, Sakhkung Mungdaw, Mangshi Ginwang, Mangshi JLH Jinghpaw Wunpawng Laili Laika hte Htunghking Hpung Dakkasu ni, Sakhkung mungdaw na Mangshi Dakkasu Jinghpaw Wunpawng jawngma ni hte Myenmar munghpawm mungdan na Mandalay JLH Dakkasu ni a hkrum zup bawngban hpawng hpe December (27) ya shani jahpawt hkying (7:30AM kawn 10:00PM) du hkra galaw lai wa sai lam shiga na chye lu ai.
Ndai hkrum zup bawngban ai lamang hpe Shd. Maran Zau Mai kawn woi awn galaw sa wa ai rai nna, yaw shada ai lam gawm Jinghpaw Ga, Jinghpaw Laika hte Htunghking hpe manu sharawt jaila lu na matu hte, Myanmar Mung na JLH ni hte Miwa ga na JLH ni tut nawng mahkri shawn nga lu na matu re lam na chye lu ai.
Ndai JLH Dakkasu jawngma ni a hkrum zup bawngban ai lamang hta Du Kaba Manam Tawng kawn Labau hte Htunghking lam hte seng nna lakjet jaw lai wa sai lam, Dr. Maran Ja Gun kawn Ginru Ginsa Labau lam hpe tsun sanglang dan nna, Sara Dingga Tang gaw JLH Dakkasu jawngma ni yawng mungdan garan ginghka ai lam n nga ai sha, gahkyin gumdin sa wa ra ai lam ni hpe n gun jaw tsun lai mat wa sai lam shiga na chye lu ai.
Lamang hta Mangshi Dakkasu jawng (4) na Jinghpaw Wunpawng Jawngma ni marai (192), Mandalay Dakkasu na JLH jawngma ni marai (6), Mangshi Ramma hpung na ni hte rai yang yawng marai (211) tup sa du shanglawm lai wa sai lam shiga na chye lu ai.
Published on Tuesday, 02 December 2014 19:03
Hits: 559
UN Rung Hte Myen Kyithkai Rung Shawng Hta Shawa N Gun Madun Na Matu Saw Shaga Ai Lam
Hkungga ai,
America mungdan du Wunpawng amyu sha ni yawng hpang de ndau shabra dat ga ai.
Lai wa sai Nov 19, 2014 shani hta Wunpawng Mungdan Shanglawt Asuya kawn hpaw da ai Hpyen Du Shalat Jawng, Laiza muk lung de Laiza makau Hka Ya Bum mayan hta shara la nga ai myen hpyen dap kaw nna mara kata yaw shada lam nga nga hte sinat kaba (105 mm) gap bun ai majaw Hpyen Du Shalat Jawng hta hpyen hpaji sharin hkam la nga ai myu tsaw share shagan marai 23 maroi nni hkrat sum mat sai hte, marai 20 jan gaw ningma kap hkra machyi hkrum sai re.
Ndai lam hte seng nna, mungdan kata hte maigan mungdan shara shagu de du nga ai Jinghpaw Wunpawng amyu sha ni yawng mung Pu-Gang Sin-Machyi let, myen hpyen asuya a akyang lailen hpe ninghkap ai lam laika hte wuhpung wuhpawng law law kaw nna ndau shabra lai wa sai. Ndai zawn rai tengman ai simsa lam hpe jawm gaw gap nga ai aten hta, myen hpyen asuya kaw nna shabyin dat ai mang hkang gaw shinggyim nauna myit kata, tawt lai gumshem ai lam re majaw anhte amyu sha ni kadai mung tsep kawp ninghkap nga ai re.
Dai majaw anhte amyu sha ni a kraw kata hkam sha nga ai lam hte myen hpyen asuya a nteng man, masu magaw hkalem ai ladat ni yawng hpe mungkan mungdan law law ni grau nna mu mada chye na lu na matu hte, simsa lam hpe bawngban ai zuphpawng ni hta sakse hku nna shang madat lawm nga ai UN (United Nations) wuhpung ni kaw nna mung lit la hparan lawm ya na matu America du nga ai Wunpawng amyu sha ni hte myit rum ai hpunau amyu sha (Ethnics) ni hte rau, seng ang ai asuya rung shawng hta myit hkrum mangrum Shawa N-Gun madun let jawm hpyi shawn sa wa na matu kam hpa let saw lajin dat ga ai.
Hkungga let amyu sha lam hta,
Kachin Alliance
Galaw sa wa na mahkyen-
Ninghtoi: SATURDAY, DECEMBER 6th, 2014
Shara : (1) United Nation Headquarters, New York City
Aten: 01:00 – 02:30pm
(2)Permanent Mission of The Union of Myanmar
10 E 77th St, New York, NY 10075
Aten: 03:00pm – 04:30pm


text:
Shwili Zuphpawng A Tsang Hpa Hte Sadi Maja Hpa
KIO hte myen asuya ni mani (Feb 4, 2013) ya shani Miwa mungdan kata Shwili mare kaw simsa lam bawngban hpawng bai galaw hpang sai lam na chye lu ai, ndai zuphpawng a laklai ai lam lahkawng gaw: (1) Miwa gunsan asuya rapdaw salang ni sakse hku nna shang lawm ai, (2) Myen ni mawng wu kau hkrum mat sai KNU kayin hpunau laknak lang hpung kaw na Du Kaba Mutu Se Hpu " ni sakse hku nna shang lawm ai lam na chye lu ai.
Bai, ndai Kayin gaw ya yang Kayin (Karen) mung masha malawng maga nau nra sharawng ai sha KNU ningbaw tai wa ai re nga nna shiga ni grai mawng nga ai re. KNU hpe myen asuya gaw kya ai gumwai ladat hte Ana zing kau sai nga nna mung ya yang tsun kajai nga ai re. Moi lai wa sai (60) jan myen mung munghpawm (pyihtawngsu) nnan gawgap lakmat htu ai shaloi mung Kayin ni gaw Hkaja ai hku nna sha shang lawm ai re da, bai ya Shwili zuphpawng kaw mung hkaja ai hku bai shang lawm nga sai, zuphpawng kaw bai du jang sakse hku nna bai tai mat sai da.
Kayin (karen) nigbaw ni myen mung "democracy masu" a matu jai lang hkrum nga sai kun? nga nna mung masa kung ai ni kajai tsun nga masai re. Ndai Karen ningbaw hte Sam Ningbaw ni hpe Awng Min wa saw shaga woi lung wa ai lam gaw Miwa Asuya a man e mung masa ahkaw ahkang la na matu sha re, "Yu ndai ni hte pyi yawng myit hkrum sai, Kachin ni hte sha ra sai" ngu ai masa rai nga ai. Myen a laklai ai mau hpa zai ladat hpe KIO/KIA salang ni atsawm sha mu mada hkawn hkrang let koi gam ra na re ngu mu mada ai. Myen e Wu mawng kau hkrum ai kaga hpunau baw sang salang ni hte ya anhte KIO salang ni hpe bai wu asawng taw nga sai kun? myit yu hpa rai nga ai law.......


text:
Sadung Pa Kahtawng kaw na, Slg. Mahaw Gam Hpang hte Jan Dashi Ma Chyem yan a shadang sha alat, Mahaw Awng nga ma ai. Shi gaw, Hpyen la la ai gaw (5) ning daram rai sai, majan garai n byin shi yang, Miwa hkran de (3) ning jan sa hprawng makoi hkawm lai wa sai. Majan byin wa ai majaw bai nhtang wa nna Dung (3) Sadung ginra kaw wa apnawng nga ai re. Shi gaw hprawng mat ai kaw na bai wa ai re majaw, manang ni mung shi hpe hkrit nna hprawng ai wa ngu nna grai jahpyak shala la rai ma ai majaw, dai ga ni hpe n kam hkam rai nna shi a Kungup Du Wa hpe ngai hkrai "Gaw Nan" myen hpyen dap sa htim gap na ngu ahkang hpyi yang Du Wa gaw ahkang n jaw ai da, Shing rai Du Wa gan hkawm mat ai laman Sergent (Zazen Du) wa gaw, "Gai, nang myen dap sa hpya na nga ya sa sanu ngai ahkang jaw ai" ngu nna shala tsun dat hkrup ai da, Shaloi Mahaw Awng gaw kaja wa (KRL 2-3) sha hta gun nna shi a sinat (1) hte sha Gawnan myen dap hpe gap hpya bang mat wa ai shaloi myen hpyen ni yawng hprawng htaw mat nna, badang dip la nna bai nhtang wa ai re.
Shi padang dip la wa ai gaw, Myen (7) gap sat kau da ai, Sinat (2), pala (100) jan, nga chyu kok (6) hte U-hkrawng jahkraw ni she n dang hpai hkra la wa nna manang ni hpe du hkra wa woi sha lai wa sai. Mahaw Awng hpe, Ginjaw kaw nna Agyi (2) shakap ya nhtawm gumhpraw (1,000,000/ks-) mi mung shagrau sha-a ya lai wa masai. Mahaw Awng gaw ya mung Sadung hpyen dap kaba bai sa hpya na matu grai bai myit katu taw nga ai lam tsun dan wa ai re.
Dai majaw kaga hpyen la manaw manang ni mung ndai Agyi Mahaw Awng hpe yu la nna Karai Kasang gaw KIA hpyen ni yawng hte rau rai nna awng padang jaw woi awn nga ai ngu nna, n-gun jawm la let, aja awa naw shakut shaja sa wa ga ngu nna ga saw shana dat n ngai re law.


text:
1Da ndai gaw Abraham a kasha hte Dawi a kasha, Yesu Hkristu a ahtik labau gawn ai Chyum laika rai nga ai. 2Abraham gaw Isak hpe shaprat wu ai; Isak, Yaku hpe shaprat wu ai; Yaku gaw Yuda hte shi a kahpu kanau ni hpe shaprat wu ai; 3Yuda gaw, Htama hta, Hparet yan Zerak hpe shaprat wu ai; Hparet gaw Hesrum hpe shaprat wu ai; Hesrum, Aram hpe shaprat wu ai; 4Aram, Aminada hpe shaprat wu ai; Aminada, Nasun hpe shaprat wu ai; Nasun, Salmun hpe shaprat wu ai; 5Salmun, Rahab hta, Bua hpe shaprat wu ai; Bua, Ruhta hta, Obed hpe shaprat wu ai; Obed gaw Yese hpe shaprat wu ai; 6Yese gaw Dawi hkawhkam hpe shaprat wu ai; Dawi gaw Uria a madu jan ngu na hta, Shawlumon hpe shaprat wu ai; 7Shawlumon gaw Rehoboam hpe shaprat wu ai; Rehoboam gaw Abia hpe shaprat wu ai; Abia gaw Asap hpe shaprat wu ai; Asap gaw Yosahpat hpe shaprat wu ai; 8Yosahpat, Yoram hpe shaprat wu ai; Yoram, Uzia hpe shaprat wu ai; Uzia, Yohtam hpe shaprat wu ai; 9Yohtam gaw Ahat hpe shaprat wu ai; Ahat gaw Hezekia hpe shaprat wu ai; 10Hezekia, Manase hpe shaprat wu ai; Manase, Amon hpe shaprat wu ai; Amon, Yosia hpe shaprat wu ai; 11Yosia gaw Babelon ginwang de bawng wa dung na aprat e, Yehkonia hte shi a kahpu kanau ni hpe shaprat wu ai; 12Babelon hta bawng wa dung nga ai hpang e, Yehkonia gaw Salahtila hpe shaprat wu ai, Salahtila, Zerubabela hpe shaprat wu ai; 13Zerubabela, Abiu hpe shaprat wu ai; Abiu gaw Eliakim hpe shaprat wu ai; Eliakim, Azura hpe shaprat wu ai; 14Azura, Zaduk hpe shaprat wu ai; Zaduk, Ahkim hpe shaprat wu ai; Ahkim, Eliu hpe shaprat wu ai; 15Eliu, Eliaza hpe shaprat wu ai; Eliaza, Mahtan hpe shaprat wu ai; Mahtan, Yaku hpe shaprat wu ai; 16Yaku gaw Mari a madu wa Yosep hpe shaprat wu ai; Mari mahtang gaw, Hkristu ngu ai Yesu hpe shangai wu ai; 17Shingrai, Abraham a aprat kaw nna Dawi a aprat du hkra, ahtik labau shi mali; bai, Dawi kaw nna Babelon hta bawngdung nga ai aprat du hkra, ahtik labau shi mali; bai, Babelon hta bawngdung nga ai kaw nna, Hkristu a aprat du hkra, ahtik labau shi mali li rai nga ma ai. 18Ya, Yesu Hkristu a shangai wa ai lam ning rai nga ai: Shi a kanu Mari gaw, Yosep e mahtan da nga sai rai nna, shan shada da garai n kanawn yang, shi gaw dai Chyoi pra ai Wenyi a majaw na-um nasin rai wa sai. 19Shi a madu wa Yosep chyawm gaw, dingman nga ai rai nna, shi hpe n shabrawng mayu wu ai majaw, shi e lagyim dat kau na maw nga ai. 20Ndai lam ni hpe naw myit aru nga yang, yu u, Madu a lamu kasa langai mi yupmang hta shi hpe hkum madun dan nna, Dawi a kasha Yosep e, na a madu jan Mari hpe la na myit hkum ru et; shi a na-um nasin gaw, dai chyoi pra ai Wenyi kaw na rai nga ai: 21Shi gaw shadang sha shangai na ru ai rai nna, nang shi a amying hpe, Yesu ngu nna shamying lu na rai nga ai: kaning rai nme law, shi a amyu hpe tinang a yubak mara kaw na hkyehkrang la na shi rai nga ai, ngu wu ai. 22De a lam yawng hte, dai Madu gaw myihtoi hta tsun ai ga dik wa u ga majaw byin wa sai. 23Shi gaw, Yu u, dai hkawnsek gaw na-um nasin rai wa na rai nna, shadang sha shangai na ra ai, Shi a amying, Emanuela shamying ya na maru ai, nga ai: de a ga lachyum, Karai Kasang anhte hte rau rai nga ai, nga ai re ai. 24Yosep gaw, yup pyaw kaw na rawt wa nhtawm, dai Madu a kasa shi hpe hkangda wu ai hte maren, galaw wu ai rai nna, shi a madu jan hpe la wu ai: 25raitimung, shadang sha hpe garai n shangai lu yang, shi hte n hkrum ai sha nga nga ai: dai shadang sha hpe, shi Yesu ngu nna shamying wu ai.
Copyright
Learn More


text:
Sunday, July 21, 2013
Sunday, July 21, 2013 by Admin · 0
Saturday, July 13, 2013
Saturday, July 13, 2013 by Admin · 0
Sunday, July 7, 2013
,Myen hpyen dap ni an hte Wunpawng ginra kaw na n-hting nut ai SIGNATURE.., kara sing gawng langai myi pyi hkum sa htu...lu..,
By : Seng Maran
Sunday, July 7, 2013 by Admin · 0
Saturday, June 29, 2013
KIO.., KIA..,
Saturday, June 29, 2013 by Admin · 0
Tuesday, January 24, 2012
Kadai hkawhkam wa rai ti mung, gara share shagan wa rai ti mung, hpaji ninghkrin wa mung, tsi sarawun wa mung, suthti kummi wa mung, matsan jahkrai wa rai ti mung, lani mi si na sha re. Shinggyim masha gaw, hkum hkrang si mat tim, mying hkrung nga lu yang, dai gaw myit dik mai ai lam re. Masha law law wa hkum hkrang asak naw hkrung nga ninglen, mying si mat ai ni nga ai.
Ndai ten na Jinghpaw Wunpawng sha ni a mabyin sat lawat hta, kaning rai yang, hkum hkrang si tim mying hkrung lu na ta? Kaning rai yang, hkum hkrang naw hkrung nga ninglen mying si mat chye a ta? Ngu nna ga garan sanglang dan na gaw, n si ai tsi sara, n shut ai tara kasa n nga ai zawn, tinang nang sawn ginhka la yu saga.
Jinghpaw Wunpawng sha ni gaw law la ai amyu ni n rai nga ga ai majaw, shada da pu gang sin machye chye ai myit, shada da makawp maga hkat chye ai myit, shada da mara raw hkyamsa hkat chye ai myit, shada da myit tau hkat chye ai myit, shada da arawng la hkat chye ai myit rawng ai rai yang, grau kaja na re hpe mu mada ai. Kadai mung hkum tsup ai gaw n nga ai. Agung alau ngu ai gaw, Yesu kaw pyi du pru ai lam Chyum Laika hta mu lu ga ai re.
Hpa mi rai tim, Du Kaba Lauwa Zawng Hkawng a myu tsaw myit gaw, hkungga shagrau ging nga sai. KIA rai yang she shagrau na; NDA-K (ran pru) re majaw nyeng nau n garu ai zawn re ai hku tsun shaga dinglun ai gaw n manu mu ai. Hpa baw nawku hpung hku kamsham hkan sa ai raitim, sumsing mungdan hpe myit mada ai lam maren sha rai nga ai zawn, hpa baw shingteng amying hte rawt tsap ai raitim, myu tsaw ai lam maren sha rai na ga ai. Wuhpung wuhpawng n bung hkat wa ai lam; shada hpai shai nna ran pru ra ai lam ni gaw, byin chye ai hkrai rai nga ai.
Gawng shingyan a ntsa asawng asang nga tsun shaga ai mung n htap htuk na ga ai. Kan tit ai hpe nau lu su, nau lu sha nna tit ai ngu dinglun jahpyak tim, tsun dinglun ai wa mahtang she hpoi na rai nga ai hpe dum ra ai. Kade lu sha tim hpum n hkraw ai ni nga ai zawn, jahpawt shana japhtu hte hkrai sha tim, hpum she hpum wa ai ni mung nga ai. Hkum hkrang kadun la ai hpe n kaw n law ngu tsun tim, gawng shingyan galu ai ni n lu galaw ai magam law law shi galaw lai wa sai.
Jinghpaw Wunpawng sha ni a rawt malan hkrun lam gaw, kade wa naw galu na kadun na kadai n lu tsun ai. Kadai wa a asak hkrun lam kaning rai hpungdim na mung n chye lu ai. Hpawt ni na lam hpe daini anhte garai n mai gumrawng ga ai. Anhte a nsoi nsa anhte a hkum hkrang ni Lauwa Zawng Hkawng hpe hkum tsun, gwi wa mang daram pyi n rai mat na kun kadai n lu tsun nga ai.
Daini gaw, Jinghpaw Wunpawng sha ni yawng, Du Kaba Lauwa Zawng Hkawng hpe hpang jahtum hkungga jaw dat ging ai nhtoi aten rai nga mali ai. Du Kaba Lauwa Zawng Hkawng NDA-K kaw na ran pru nhtawm, shi si ai shani du hkra, myu hte mungdan a ntsa sadi dung magrau grang let, share shagan lai wa sai gaw, kasi la mai ai lam nan rai nga sai. Hpunau kau mi tinggyeng nga manu lam hta machyu ai ninghkan jasam wa a lagaw lata myi na tai nhtawm, hkrap let wa pu shup nga ai ni hpe yu yang, Lauwa Zawng Hkawng gaw, jaw ai maga lata la hkrup sai lam danleng nga ai.
Ya aten hta Du Kaba Lauwa Zawng Hkawng a hpyenla ni shawng lam majan pa hta tsap nga ma ai hpe na chye lu ai majaw mung arawng la shagrau hkungga ai. Tengman ai labau lit hta apnawng daw jau gun hpai ai lam majing rai nga ai. Dai hta grau ai kaga hpa n nga sai.
Anhte gaw, myu hte mungdan a n tsa sadi run let lam dam nga ai ni hpe mung n mai kabai kau nga ga ai. Sagu latsa hta jahku shi jahku hpe lawng e rawng da lu tim, mat mat ai langai hpe naw hkan tam ra ga ai. Anhte a sai daw sai chyen ni; kalang mi na anhte a myit rum share shagan manang ni hkrai rai nga ma ai. Shanhte a matu chyinghka hpaw da let, myit galu kaba madun ra ga ai.
Jinghpaw Wunpawng amyu sha ni agrin nga dingsa Du Kaba Lauwa Zawng Hkawng a mying mung agrin nga na sai. Du Kaba Lauwa Zawng Hkawng a asak wenyi gaw, Karai Kasang a htoi kabrim ai sumsing htingnu e, htani htana asak hkrung let, ningngai lu na hpe myit dik kamsham let, hpang jahtum shagrau hkungga dat nngai law.
Watsat Hku Chyingtek
25-1-2012
Tuesday, January 24, 2012 by Admin · 0
Ahkyak kaba ai,manu dan dik ai, sutlu manu dan dik ai lamu ga mungdan re majaw masha yawng a ra sharawng ai, manu shadan ai, myit shang sha ai hte hpyen law nga ai re. Dai ni annau ni hpe grau myit shang na matu, grau mung masa amyet lu na matu hpaga masa hpe mung masa hpyen masa hku jai lang ra nga ai re. Masha yawng myit shang sha nga ai hpakant hpe pat ra ai zawn Dap kaba 4 dung 8 hku len shalai na hkyen nga ai Gas salu hte yenan sau dumlawm lam hpe pat nan pat ra ai hte anhte ahkaw ahkang n'lu ai, ahkang n'hpyi ai nmai lai hkra galaw ra ai.anhte lamu ga hta galaw nga ai hpaga masa yawng hpe n'mai galaw hkra jahten ra ai, myen hte miwa a lapran hkra machyi ai lam nga yang chyu mung masa hpyen masha amyet pru na re majaw yawng myit shang sha ai hpaga masa hte mabyin shara ni hpe jai lang ra nga ai.
Mung masa hpyen masa hku madi madun na gaw hpyen yen tsin yam masha ni re, dai ni mabyin hte garum ningtum ai lam hpe law law htawng madun ra ai, myen gaw dai ni hpe shinggyin nauna myit hte garum na ladat n'nga ai hte sat sharu nga ai myu shamyit nga ai masa hpe ja ja tsun madi madun ra ai, Garum sa wa na ni hpe mung pat hkum ai masha shinggyin ahkaw ahkang tawt lai ai lam ni hpe law law lawan lawan ten shagu lang hte lang htawng madun ra ai,UN hte EU Asean US de ding yang tang ra nga ga ai.
Ya kalang bai n'gun kaba dat nna maigan du myu sha ni yawng mungdan shagu ninghkap n'gun kaba lawan madun ra ai, mung masa lam bawngban sa wa na hta n'gun kaba re.rawt malan masat shani yawng n'gun madun lu yang kaja dik rai na re.
Myen hta miwa hpe grau hkrit ra ai,myen mung kaw shaning galu sai chyup lu na matu myen hpa galaw shangun yang galaw ya ai, maidang masawp kashin shangun tim galaw na sha re,myen a kaichyan yawng gaw miwa chyu galaw ya na masa nga ai. Manu dan dik ai lamu ga re majaw miwa a hpaga masa gaw annau ni matu tsang dik ra ai hte hkrit tsang ra dik ai lam re.
Yup pyaw nga ai madu a ma ni a myi man hpe azi yu masawp yu nna n'gun la ga.
Shanglawt sai.
Baren Numraw
by Admin · 0
1. Anhte n dai ten hta e n ngut shi ai rawtmalan PADANG HKRUNLAM MAJAN MASING hta e Myusha hte Mungdan hpe magrau grang grang makawp maga mat nna Hkrat sum mat sai share shagan ni hte Hkala n ba hkrum taw ai share shagan ni hpe anhte mungkan shara shagu hta e du taw ai JWP myusha ni hku nna n dai rawt malan poi hpe mahta la n htawm alu gumhpraw hpe gahkyin la nna shanhte ngam da ai kanu kawa kahpu kanau ni hpe shalai ya, Hkala taw ai ni hpe mung n gun jaw ga sa shaga ya, kumhpa shagrau jaw ya let Anhte Myusha ni a Tsawra myit hpe jawm madun ga ngu saw shaga mayu ga ai. Anhte langai sha re nga ga ai, Pu gang jang sin machyi ai ngu ai hpe anhte n dai lamang hta shanglawm let madun sa wa ga law.
2. Maning na Rawt malan poi kawn hpang ai "Mung Shawa Makawp Ninggang" kumhpa hpe dai ning na rawt malan poi hta e bai shagrau lu na matu mung yawng jawm shanglawm sa wa ga,
n dai kumhpa gaw
Mung shawa kawn Myusha hte Mungdan a matu tinggyeng hku nna a tsam dat shakut nga ai ni hpe shagrau kumhpa jaw na hku re ai, n dai lamang hta gaw maning e NDF party kaw na Slg. jan Bawk Ja hpe maning na rawtmalan poi hta shagrau ya sai hku re ai.
Dai hta e shagrau ya gring ai ni a mying jahpan ni hpe mung sa ya marit, lata la nna yawng e hkawn ai hpe jawm shagrau sa wa ga.
N dai lam a matu mung anhte yawng Ja gumhpraw hku nna shanglawm sa wa na matu saw lajin dat n ngai. N dai lam hte seng nna shara shagu de du taw ai myutsaw mungtsaw myitrum ni yawng hpe bai shana hkat na matu lajin dat n ngai.
Myit hkawn, myit lawm ai ni bungli rau jawm galaw sa wa lu na matu jawm bawng ban ga.
Shagrau sha a gring ai ni hpe anhte jawm nna shagrau sha a let n dai Padang Hkrunlam majan masing hpe awng dang wa hkra jawm shakut sa wa ga law.
Ong Lahpai,
+4552811075
Willemoesvej, 13.st.th
6760, Ribe, Denmark
by Admin · 0


text:
Jinghpaw ni Madu Uphkang Lai hpe Myit Hkrum: Mung masa Pu-ran Maka
Analysis on the Kachins Public and Their Unity for Home Rule
Jinghpaw Sawk Dinglik Hpung
Myitkyina, Jinghpaw Mung
September 3, 2011
Gahpaw
Jinghpaw ni dai ni kaning re mung masa bandung a matu shakut nga ai kun? Mungdan kata dinghku majan gaw lai wa sai shaning ningnan kaw nna hpang wa sai. Shawa gaw shawoi na zawn sha KIO/KIA a “hpyen mung masa” hpe shamyet shanat let myit jasat amyu myu hkrang shala nga ai masa re. Majan shiga, shawnglam shiga, hte ginjaw shiga hpe madung madat nna J.W shawa gaw amyusha ting a myit mada shara hpe sawn la nga ai lai re.
Dai ni na shawa gaw lai wa sai tsaban 20 ning shawng daw na shawa hta gaw dawn jan nna mung masa lam hpe mung mu mada nna madu a lit hpe chye ai hte hkrang shala ra ai aten ahkying gaw rai nga ai. Ning re aten, mung shawa ningbaw ningla ni a “tengman ai mung masa lai hpe shabung hkrang shapraw hkam ai lam” gaw grai ahkyak nga ai. Dai hpang shawa hpe mung dai amyu hte tinang a lamu ga hpe dai jaw ai mung masa lai hte uphkang lai hte myit hkrum nna tinang a shawnglam hpe gawde la ra ai. Ndai lam hpe Jinghpaw ni a mung masa myit jasat hte 1925 ning hta Jinghpaw du ni marai 56 gaw British asuya kaw Madu Uphkang Lam hpyi ai labau hpe mahta nna mung masa lai hku pu-ran da ai.
Shingrai dai ni mung anhte J.W sha ni a Myen a mung masa hku maw lanyet hte Munghkawm Lai (Unitary System) hku atik anang hkwi bang nga ai aten, anhte a Amyu, mungdan hte shawnglam hta matut gumring gumrat sa lu na matu, kaning rai “tengman ai mung masa majan hta ningbaw ningla ni, shawa ni yawng myit hkrum let tinang a shawnglam hpe gawde la lu ai shawa ni tai sa wa na, madi madun da ai.
I. Mungmasa Mabyin hte Jinghpaw Shawa (Political Events and the Kachins)
Labau Shawng Na Jinghpaw Ni a Mung Masa: Matai Htang Gasat Lai
Mung masa hte anhte Jinghpaw amyusha ni a lam hpe labau lai hku nna madi madun ai lam gaw Jinghpaw mung shawa ni mung masa myit manaw hte dai lam hpe kade hkrang shapraw sa wa lu sai kun ngu ai lam hpe chye na shangun nga ai. Dai ni du hkra Jinghpaw shawa gaw mung masa nga yang “hpyenla galaw ai majan gasat ai lai” hpe re ngu nna hkap la nga dingyang re. Amyu kaba ni a dip da ai lailen, n-gun ja ai wa a dip kaboi sha ai lailen, gumchying gumsa wuhpawng na “Du magam-darat daroi shagrit yam sha ai lai, nawku htung kata na “nat” a dip rip hpyi shagreng sha ai shingra htang hta prat pra ai Jinghpaw amyu ni re majaw, masin kahtet ja ai, pawt n yun bu ai, n kam hkam ai, myit ja ai hte n teng ai hpe gasat gumlang ai gaw, anhte Jinghpaw ni a mi na hkringhtawng mung masa lam” rai nga ai.
Dai rai, mau hkai, labau ni hta Miwa Wang Hkyeng ni, Myen hkawhkam ni, Gala mungnung ni, amyu shada, mung shanyen ni hte matut manoi dai ni du hkra majan gasat ai amyu rai nga ai. Ndai mabyin ni hpe dinglik yu ai shaloi “Jinghpaw shawa gaw tinang hpe shapawt ai, shageng ai, dang sha ai, roi ai hpyen hpe gasat ai lai hte ninghkap ai mung masa hkringhtawng” hte prat pra ai amyu rai nga ai. Gasat na sharawng ai, majan hte magau grang, share lu ai hta “Prang hpe majoi nat, Sam hpe majoi sat” ngu ai ga ni gaw madi madun nga ai. Dai rai, “matai htang gasat na hte majan gasat ai” gaw amyu, lamu ga gaiwang ni hpe makawp maga tsaw ra ai “mung masa lai” rai nga ai hpe mu lu ai.
Ndai lai hta kaga ni kade hkik ai, ninggun ja ai, ringchying sai ngu ai hpe n hkrit ai, ahkyak gaw tinang hpe “roi ai, mawp sha ai kadai hpe rai timung matai htang ai majan rai mali ai. Ga shadawn: Manmaw e Jinghpaw dingla langai mi tinang hpe yu kaji, roi ai nga nna baw magra ya ai Gala Punjabi langai hpe nhtu hte du ahpyawt kau ya wa sai. Shawa mung dai hku kanawng nang nna gasat hkawm, lamu ga gasat la rai nga let kanawng lawm nga sai.
II. Hkristan Sasana Prat (1877- 1946): Jinghpaw ni Mung Masa hta Hprang Wa
Ndai ladaw na mung masa lai hpe madi madun ai, dai ni J.W sha ni a ningbaw ningla ni n nga shi ai. Ndai prat na Jinghpaw shawa ni “mung masa hta dum hprang hpang- civil/public political awakening” wa sai. Ndai gaw Jinghpaw ni shawng ningnan mung masa gaw ahkyak ai hpe dum hprang ai lam re. Ndai dum hprang ai gaw ningbaw ningla ni sha n re shawa nan dum hprang ai lam rai wa sai hpe mu lu ai. Dai gaw 1925 ning hta Myen mung a Mung-up Magam (Governor) Sir Spencer Hercourt Butter wa England kaw nna Rangoon de shi a “Uphkang Malawm ni” hte Mungup Gawknu e hkrum hkat ai shaloi Jinghpaw ningbaw ningla ni gaw shi kawn England Hkawhkam wa hpang de “alak mi Jinghpaw Ga a Mung Up Magam, commissioner” san ya na hpe hpyi lajin dat sai lam re. Ndai hpe yu nna dai aten na Jinghpaw ni a Mungmasa lam hta numshawn shaw ai myit hte ngang grin ai mung masa lai ntsa Jinghpaw amyu hte lamu ga hpe gaw de sa na shingran hte yaw shada lam hpe sumtang lam ni ntsa lawu na hte maren pu-ran yu lu ai.
Langai, Jinghpaw ni gaw Myen a Madu Uphkang Shingwung Lam (Home Rule) npu taw na ra sharawng ai lam n nga ai, nga ai. Home Rule ngu ai gaw British hkawseng mungdan shangwang, up hkang mung kata na Madu Uphkang Ahkang Aya uphkang lai rai mali ai. Shawng na ban prat hte prat mung Myen hte Sam ni a uphkang ai kata galoi n hkam ga ai nga ai. Dai kaw ahkyak madung gaw, “anhte Jinghpaw ni hpe shanhte a npu tawn na shing n rai shanhte hte kanawn nga na mungdan hpe myit n hkrum ai,” nga ai. Dai rai hkrak, “anhte Jinghpaw ni hpe Myen hte Sam ni uphkang ai npu, tara jeyang lu ai ahkang aya (Jurisdiction) kawn jahka kau ya nna anhte hpe alak mi Uphkang Du (commissioner) a uphkang lam kata de yawng hpe tawn ya rit, nga nna hpyi shawn wa sai re. Ndai aten British mung shanyen ni gaw Myen mung hpe Uphkang Magam (governor) wa npu jauman masha hpe lai ladat, shara, amyu hta hkan nhtawm ahkang lu uphkang du/ni (commissioner/s) san nna up sha nga ai prat rai nga ai.
Ndai British a Ahkang Lu Uphkang Magam san ai gaw 1, amyu kaba langai hpe masat ai lam; 2, lamu ga masat ya ai lam; 3, mungdan langai hku nna masat ai lam hte; 4, shanhte a masa rum manang langai re ngu masat ai lachyum re. British aten gaw Myen mung gaw hta Myen hte Sam a daru magam shingjawng ai lam hpe asan sha mu lu sai re. Shaloi, Jinghpaw Du ni gaw Myen snr Sam a npu e mung uphkang n kam ai lam hpe labau hte madi madun nna British a kata Jinghpaw ni gaw, “Madu Uphkang Ahkang” - Home Rule hte tinang a Mung Ahkang lu Uphkang Magam (commissioner) madaw san ya na matu Jinghpaw ni jin nga sai, hkyen ngut sai, myit hkrum sai ngu ai hpe madun dan ai lam nan rai nga ai sai hpe Asuya hpe ta hkin din/karum na Home Rule – Jinghpaw National Association mung gaw de nga ai lam re.
Ndai gaw Jinghpaw ni a labau hta kaba dik ai “mung masa shamu shamawt ai lam” rai nga ai. Dai hta 1, Jinghpaw ni amyu, lamu ga hta mahta ai mung masa ahkaw ahkang lam hpe asan sha chye na nhtawm “madu uphkang la na mung masa” gaw jaw-ang ai lai majaw dai hpe de ai lam re. 2, dai gaw Jinghpaw ni hte tinang a lamu ga hpe kaga Myen, Sam wa up sha kau na Mung Masa lai hpe mung mu mada ai hte dai “Kaga ni a up sha na lai hte mung masa lai” hpe n ra ai, n hkam ai, n kam ai majaw “mung masa lai hku gasat, ninghkap kau ai lam rai nga ai. 3, hta mung masa lam sha n ga, hpaji lam, tsi masawn lam hte hkai lu hkai sha bawngring lam ni hpe mungkan hpe uphkang nga sai British ni a hpaji, karum madi shadaw ai hte Jinghpaw ni mung galu kaba sa wa ra ai hpe madi madun ai re. Ga shadawn, India gaw British Mung Shanyen (masha) ni hpe n ra ai gaw teng ai. Raitim shanhte a mung masa lai, uphkang lai, hpaji, nga sat nga sa, htunglai yawng hpe gaw shachyaw la ai hte mungkan hta dai ni mung masa, hpaji, sutgan hte bawngring lam hta tsawdik shara kaw du nga ai re. Jinghpaw ningbaw ningla ni dai lam hpe kaja wa nga yang atsawm hkawn nga sai ngu mu lu ai re.
Lahkawng, anhte myit yu ra ai gaw dai Jinghpaw ningbaw ningla du salang ni “myit hkrum ai lam” re. Dai ni gaw Manmaw daw mung-ga 15 na du salang ni marai yawng 30 hte Myitkyina daw mung-ga 13 na du salang ni yawng marai 26, yawng rai yang 56 tup re. Jinghpaw ni a labau hta ning re mung-ga 28 hpe gawng malai tai ai mung shawa a ningbaw ningla ni myit hkrum nna amyu hte mungdan a matu shakut ai n nga shi ai. Shanhte myit hkrum ai gaw Jinghpaw myu hte Mung a matu “tengman ai mung masa lam hta gui gui galaw ai lam re.” Ndai myit hkrum ai lam gaw Jinghpaw ni a matu Madu Uphkang Lam ngu ai “tengman ai mung masa lai/lam” hta myit hkrum ai lam re. Lahkawng gaw, “Jinghpaw ni a Mungdan” gyin shalat la na matu myit hkrum ai lam re. Masum gaw, Jinghpaw ni a matu kaja ai, jaw ai, lakawn ai Mung Up Magam Ahkang Lu Madu Uphkang Magam (commissioner) lata san ya na matu myit hkrum ai lam re. Mali, n jaw n ang ai mung masa uphkang lam, ningbaw ningla hte Myen hte Sam ngu ai tsasam lai, hpyen hpe gumlang kau ai, gasat kau ai lam hta myit hkrum ai lam re. Manga, Jinghpaw ni mungkan hta jaw ai hku nna galu kaba, rawt jat, chyechyang kunghpan wa na mahkrun hta myit hkrum ai lam re.
Masum, ndai labau shang “shawa mung masa amu” hta myit hkrum lawm ai ni yawng gaw mung shagu na mare du, salang ni hkrai rai ma ai. Dai ni nkau mi gaw jawng sara, hpung magam gun, Karai magam gun, mare a gumchying gumtsa uphkang du ni, lamu ga du ni, amyu ru sai du ni, htunghking du salang ni hkrai rai ma ai. Ndai hta, n bung ai ga, htunghking, labau gauri, hkahku, sinli, Htingnau, Sadung, Maru, Lashi, Azi du ni lawm nga ai, raitim, anhte a Jiwoi Jiwa ni wa “tengman ai mung masa lam hte Ningbaw ningla kaja san ai lam, n hkru n kaja ai uphkang lai, ningbaw ningla lam, maigan hpyen ni hpe gasat ai hta myit hkrum ai lam rai nga ai.
Mali, ndai labau shang “shawa mung masa amu” hpe Sinlum/pangmu Duwa Lahpai Zau Tu hte Manmaw na ningbaw ningla ni woi awn ai hpe mu lu ai. Shi gaw gumchying gumsa du rai nga timung shi a amu gaw Karai Magam gun Hpung up sara mung rai nga ai. Ndai aten gaw Jinghpaw ni Hkristan sasana lu la ai 47 ning sha naw rai nga ai aten re. Ndai hpe yu yang Jinghpaw amyu hte Mungdan hpe sasana shawng lu la ai Manmaw ni a tengman ai hku nna mung masa hte amyu lam ni hta gui gui woi awn ai lam re. Bai nna, Hpung magam gun Rev. Lahpai Zau Tu gaw “sasana amu hta mung woi numshawn ai lam” rai nga ai.
III. Ga Shaga Nga Ai Jinghpaw Du ni a Madu Uphkang Laisa
Dai ni kalang bai tinang a mung masa lam hpe gran rai dawdan la nhtawm amyu hte Jinghpaw mung hpe jaw ai hku gawde labau shang ladaw rai sai. Myen gaw British ni Jinghpaw ni hpe Myen a Home Rule npu e nga mat na matu lajang ai zawn lai wa sai. 2008 ning e atik anang shagrin ai Myen Mung a gawda ai tara gaw “anhte Jinghpaw ni hpe Myen a woi awn ai npu nga mat na matu gawda ai tara Chying-raw hta bang kau ai lam re.
Munga masa hku nna gaw “munghkawm lai” hta nga nhtawm Myen a mayam tai nga na tara shang galaw ai maw lanyet sha rai nga ai. Maga mi gaw hpyen laba n-gun hte Mungdaw rudi masha ni a munghpawm ahkaw ahkang hte ahkang aya lam ni hpe shagrawt shapawt kau ai lam rai nga ai. Ndai aten Rudi Myu Laknak lang ni yawng mung KIO/A woi awn ai hte maren “Munghpawm mungdan bai shagrin la ai mung masa masing” hpe Laknak lang ai lai hte bai shading sharai nga ai aten re. Ning re ladaw, Jinghpaw shawa 80% ngu na gaw dai KIO/A ni a hpyen mung masa lai hpe chyu sha she la yu nna asak hkrung ai zawn rai taw nga ai.
Tinang gaw mung shawa langai rai nga ai re hte maren amyu lit, htung lit, lamu ga madu lit, mungchying sha lit, chyechyang ai lit, lu su nga mai ai lit, hpung magam gun ai lit ni nga shajang nga ai. Langai hte langai galaw ai lit gaw amyu ga, nga ginra, Karai Kasang a hpan da ai lam hta hkan nna n bung shajang nga ga ai. Dai gaw anhte galaw la lu ai nga ai zawn n dang hkawn lu ai lam nga ai re. Raitim, mai galaw ai “tengman lam, amyu hte anhte a lamu ga mungdan a shawnglam hte seng ai lam hte bai prat pra sa wa na kashu kasha ban prat ni a matu gaw myit hkrum let arau ninggun sikhkwi ngu jawm dat na mai nga ai lam hpe tsaban 20 ning shawng daw hta anhte a jiwoi jiwa ni a British kaw Madu Uphkang Ahkang Aya hpyi lai hta mahta nhtawm lawu de na hte maren anhte a dai ni na mung masa mayak hpe hparan la ga.
Langai, tinang Jinghpaw Wunpawng amyu a matu htap htuk manu ai, akyu jaw ai, jaw ai mung masa laisa hte uphkang ai lam hpe jawm masat ga. Ga shadawn: Myen mungdan kata na Madu Uphkang Mungdan (Dominion) snr Munghpawm Mungdan (The Federal State) snr Laksan Mungdan (The United Kachin Land) ngu sa na rai kun?
Lahkawng, mung shawa na ningbaw ningla ni nan mung KIO/A hpe chyu sha lit jaw, amu koi nna shawa yawng a amu hpe lai wa sai aten law law kabai mara bun ai gaw n galaw ging sai. Home Rule woi hpyi ai shawa ningbaw ningla du ni zawn, shawa hpe “Jaw ai mung masa lai hte uphkang hkrang” hpe myit hkrum ai hte woi masat nna zinlum ra sai.
Masum, daini na ningbaw ningla ni mung tinang hpe n htap htuk ai, n manu ai, masa lam: Myen hta hkawm lawm ai mung masa, tara lang Myen democracy, Myen ginjaw tek democracy, hpyendap jum democracy uphkang ai mung masa lai ni hpe mung asan sha woi ninghkap ra sai re. Dai ni Myen mung a “amyu kaji shamyit” da ai tara hpe lai hkum sum hpa hte sharai, ninghkap, galai kau, gram kau ra ai. Dai amu hta shawa yawng shanglawm ra ai.
Mali, n kaja ai woi awn ai ningbaw ningla lai hpe mung woi gasat ra ai. Dai gaw tengman ai lam hpe n galaw ai ningbaw ningla ni, tsasam ningbaw ningla snr "Manang zawn re nna, Ndang (nat) lai" woi ai ningbaw ni hpe ninghkap ra ai.
Manga, ahkyak dik gaw mung shawa ningbaw ningla ni gaw “Jinghpaw Wunpawng amyu a tengman ai mung masa lai hte langai sha rai myit hkrum nga ra ai zawn dai tengman ai mung masa lam hta mung shawa gaw myit hkrum wa hkra galaw sak jaw nga ra ai.
Ga hpungdim
Anhte J.W sha ni hta dai ni du hkra tengman ai lam hta shawa yawng myit hkrum ai lam n nga ga shi ai. Raitim, anhte a Jiwoi Jiwa ni Madu Uphkang lam a matu myit hkrum ai hte amyu sha ni hte lamu ga mungdan hpe woi awn lai wa sai re. Gasat ra ai lam hpe mung gui gui galaw lai wa sai. Shing rai, dai ni anhte J.W sha ni ndai madang hta prat pra lu ai gaw anhte a shakut shaja ai atsam n rai, dai tengman ai mung masa hte uphkang ai lam hpe “tsawra chye ai hte amu kaja hta mung myit hkrum lam gaw gap wa sai hkringhtawng kaja jasat a majaw she rai nga ai.
Anhte J.W amyu ni gaw ntsa lam, tingkyeng lai myit hkrum ai lam gaw grai law sai, raitim, daini gaw tengman ai mung masa lam, tengman ai uphkang lam hte tengman ai woi awn ai lam hta Madu Uphkang Lam woi hpyi ai Jinghpaw du ni zawn “myit hkrum let magrau grang grang mung masa lam hpe gawde la ra sai.” Dai rai shawa masha hpe tengman ai mung masa lam hkrak chye tsawra hkra lam woi ai ningbaw ningla ni gaw dai ni anhte hpe n tara ai kaw na woi shalawt na ningbaw kaja ni nan rai mali ai.
Kaja wa mung, tengman mung masa lam hte kaja ai uphkang hkrang hte lai byin pru wa lu na gaw “shawa ningbaw ningla ni a sakjaw ai lam hte mungchying shawa ni a lit la nna lata la ai lam ni a mahtai” sha she rai nga na rai. Dai ni anhte a shawa ningbaw ningla kadai? Bai nna dai ni anhte J.W amyu ni tengman ai mung masa lam gaw gap na matu myit hkrum nga sani?
Shamyet shanat:
1. Home Rule ngu ai Madu Uphkang Lam gaw British hkawnseng prat 1870 ning hkan grai zinwa ai ga re. Ndai British hkawseng uphkang lam npu na uphkang hkam mungdan kata e madu uphkang lam a matu gyin shakut ai lai re, dai hpe British npu na Ireland gaw galaw numshawn hkrang shapraw wa sai. Home Rule asuya hpe gaw Home Rule Government Association srn Home Rule League ngu ai re, dai hpe Charles Stewart Parnell 1878 ning e woi hpang sai. Dai gaw hpang e Irish Parliament de gale wa sai. “Irish Home Rule” in Britannica: Ready Reference Encyclopedia, Vol., 5 – Indian Edition, 2004, 56.
2. Rangoon Daily News, Tuesday, January 6, 1925.
3. Jinghpaw Shi Laika (Monthly Kachin news July 1925, page 3.)


text:
Jinghpaw mungdaw a mabyin ni-2008
J.W Chyum Dakkasu Lungseng Jubile (1932-2007)Jinghpaw Wunpawng (J.W) Hkalup Hpung Ginjaw (KBC snr JHZ) gaw J.W Hkalup hpung masha ni chyum jawng lu la ai 75 ning hpring ai lungseng jubili Karai Kasang chyeju shakawn poi kaba hpe J.W Chyum Dakkasu (KTC) jawng wang, Jinghpaw Mungdaw a mare daju kaba Myitkyina mare a dingdung de deng 10 tsan ai Nawng Nang ninghtawn e galaw wa sai.
Teng nga yang, J.W Hkalup Hpung masha ni chyum jawng lu la ai Lungseng Jubilee gaw 2007 hta ang ai raitim, lungseng jubili chyeju shakawn hpawng kaba hpe March 24-30 laman, '2008 ning jawng yu poi' hte arau hpawn galaw wa sai.
1932 kaw nna 2007 ning du hkra sharin jahpat dat ai jawngma yawng gaw 3,817 rai nna, dai hta ala yawng 2,220 hte anum 1,597 rai sai lam, KTC labau kyem mazing kawn chye lu ai.
KTC gaw ya aten jawngma yawng 480 jan rai nna aten hpring hte hpung jat chyum hpaji sharin nga ai jawng sara/num ni yawng marai 30 jan rai nga ai. Ya, KTC hta Licentiate Theology (L.Th.), Bachelor of Theology (B.Th.), Bachelor of Ministry (B.Min.), Master of Divinity
(M.Dip.) degree pang ni hte shagrau nga ai. Ndai jubili hpawng kaba kaw nna Honorary Doctorate or Doctor of Divinity (D.D.) shagrau ya ai lam mung galaw hpang wa sai.
Ndai sanit ya galaw ai Lungseng jubili chyeju shakawn hpawng kaba hta, hpung masha ni 20,000 jan mying jahpan bang shanglawm wa sai hte poi sa manam gaw sen 2 daram rai nga ai lam, chye lu ai. Ndai hpawng kaba hta Myen gumhpraw lap wan 86 jan jai lang wa sai.
KTC gaw Hkalup hpung masha sen 4 jan hpe gawng malai tai ai Jinghpaw Wunpawng Hkalup Hpung Ginjaw a kaba dik ai chyum jawng rai nna Myen mungdan hta kaba dik ai chyum jawng langai rai nga ai.
J.W Hkalup Ramma Hpawng Kaba (April 5-11)Myen mung shang wang, J.W Hkalup Ginjaw (JHZ) na J.W Hkalup ramma shawa 3,000 jan gaw Shanglawt Uphkang ai ginra Nbapa, Miwa-Jinghpaw mung jarit e 7 lang na Hkalup ramma shawa hpawng hpe awngdang ai hte galaw wa sai.
Nbapa na Hkalup ramma shawa hpawng gabaw gaw Buhkaw laika 14:9b na," ... Hkum hkrit myit, Yehowa nga nga ai," ngu ai rai nga ai. Ndai zawn re Hkalup ramma shawa zuphpawng kaba gaw 5 ning hta kalang lang galaw ai zuphpawng rai nga ai.
Laklai ai lam gaw, ndai Nbapa na J.W Hkalup Hkristan Ramma Shawa Zuphpawng Kaba gaw hpyen asuya ju up magam ni galaw na ndat da ai mungdan ting Shanhte woi ka jahkrat da ai mungdan a 'Ningpawt Ninghpang Gaw Da Ai Tara Kanu' hpe shawa ra masat hkam hpawng (constitutional referendum) galaw na shata mi hta galaw ai re.
J.W jawngma ni Referedum ninghkap laika pa shakap (Jan - May)Myen gumshem hpyen asuya ara ka da ai mungdan a Ningpawt Ninghpang Gaw Da Ai Rara Kanu (nhprang) hpe shawa ara masat hkam la hpawng May 10 ya a shawng kaw nna Jinghpaw Mungdaw Jawngma Hpung (All Kachin Students' Union, AKSU) malawm ni gaw Jinghpaw Mungdaw kata rudi nna kata lam shamu shamawt nga ai ramma hpung rai nga ai hte maren, referendum hpe ja ja ninghkap ai "NO" laika pa shakap ai campaign ni hpe alang lang galaw wa sai.
Ndai referendum ninghkap laika pa shakap ai campaign ni hpe Jinghpaw Mung na marae kaba hte daju rai nga ai Myitkyina, numbat lahkawng mare daju Manmaw hte kaga Waimaw, Namti hte Mugawng mare kaba ni hta adan aleng shadan shadawng dan wa sai, rai nga ai.
KIO gaw, 'shawa ndau ga sadi' sharun nna Myen a Referendum hpe madi shadawMungdan kata laknak hpai Rawtmalan Wuhpung ni hta n-gun kaba dik gap hkat jahkring hpung, Wunpawng Mungdan Shanglawt Hpung (KIO) gaw, tinang dapshawa mungshawa ndau tawn ai, Myen hpyen asuya ka ai 'mungdan a ningpawt ninghpang gaw da ai tara kanu ntsa, shawa ara hkam la poi (referendum) galaw ai hta, lapran tsap na masa' tawn da ai hpe akajawng sharun kau nhtawm, KIO/KIA masha hte KIO kata na mungmasha ni hpe Referendum de madi shadaw ai 'Sindan Pa (me)' jaw na matu, aming jaw wa sai.
Referendum du na masum ya sha ra ai May 7 ya sha ni hta KIO gaw, tinang a uphkang ginra yawng na dapshawa mungmasha yawng de 'referendum hpe madi shadaw na lam aming' htuk shabra wa sai, rai nga ai. Ndai zawn galaw wa ai lam gaw, Myen a Dingdung Daw Dap-up (Northern Command commander snr Taimu) dingsa Maj-Gen Ong Myit gaw, KIO ginjaw Laiza de hpyen n-gun, laknak n-gun, tank mawdaw ni hpring hte 'majan gasat na zawn' sa jahkrit ai majaw rai nga ai.
Bai nna, kaga Jinghpaw mungdaw kata na Jinghpaw laknak lang wuhpung kaji rai nga ai, New Democratic Army-Kachin (NDA-K) and Lasang Awng Wa Simsa Lam Hpung ni hte Lahta Sam mung na Kachin Defense Army (KDA) ni mung, KIO hte maren, hpyen asuya a mungdan a gawda ai tara nhprang hpe madi shadaw me jaw na matu, tinang a dapshawa mungshawa ni hpe aming jaw wa sai re.
Brig-Gen Soe Win hpe Ma Pa Hka dap-up n'nan hku shara galai bang (June)Myen Brig-Gen Soe Win, Mandalay Ginwang, Pyin Oo Lwin (Memyu) na Hpyendu Jawng, jawng-up hpe Jinghpaw mungdaw mare daju Myitkyina e jung ai, Dingdung Daw Hpyendap Daju (Ma Pa Hka) a dap-up (taimu) hku nna shara galai bang wa sai.
Dap-up Soe Win gaw shi a uphkang ai aten laman, Jinghpaw Mungdaw kata kani nanghpam tsi mawan ni hpe ru kawn shagrawt jasan kau na re lam, ga sadi jaw wa sai. Raitim, shi gaw Jinghpaw mungdaw kata na hpun mailung ni, Miwa ga jarit de htaw shalai dut ai hpaga bungli hpe gaw, tara shang ahkang jaw wa sai.
Nhkum Hkawn Din gaw Myen hpyenla ni a jawm roi rip sat hkrum (July 27)Asak 15 ning jan sha re ai Jinghpaw Hkristan Jawngnum sha Nhkum Hkawn Din, Manmaw, Namsai kahtawng, laika tsang matsat jawngnum gaw, July shata 27 ya shani, Myen hpyenla ni a jawm roi rip sat hkrum wa sai.
Shayi Hkawn Din gaw mare makau hkauna na kahpu ba hpe malu masha jarik sa gun jaw ai lam lapran, N'mawk Myen hpyendap, Lagaw Lawan Dap (Light Infantry Battalion), Hka Ma Ya masat 437 na hpyenla marai masum a jawm shinggyim roi rip sat kau hkrum sai.
Hkawn Din roi rip sat ai mabyin hta Hka Ma Ya masat 437 na hpyenla yawm dik marai 3 lawm ai raitim, ya ten du hkra, Myen hpyen asuya gaw, sai n grin ai zawn re ai, 'Soe Tu Win' ngu ai hpyenma hpe sha, ahkyak la, hkyuk sharawng tawn ai, rai nga ai.
Miwa ni Jinghpaw mungdaw na hpun bai shawn bang waAten tsawm ra hkrawn ai hpang, Miwa hpun lauban ni gaw November shata kawn Jinghpaw mungdaw na hpun mailung ni hpe tinang mungdan de bai shawn bang wa sai.
Ya, Miwa ga de madung htaw shalai bang ai hpun ni gaw, Manmaw gaiwang hte Mali-N'mai Walawng na hpunja hpunkya ni, rai nga ai. Ndai lang na sawng dik gaw, Miwa ni gaw mungmasha ni madat tawn ai, kawn tawn ai hpun maling ni n lata, kran shaw la nga ai re lam, chye lu ai.
Kaja wa nga yang, Miwa asuya gaw Myen mung dingdung daw na hpun mailung ni hpe n shawn bang na lam, lai wa sai 2005 ning htum wa de, tara shang pat hkum wa sai re. Raitim, dai zawn galaw ai hpang mung, Miwa ga de Jinghpaw mungdaw hpun mailung ni, n dut n dang, dingyang naw shawn bang nga ai, rai nga ai.
Myen-Miwa ga jarit hta, Miwa ni 'Laiza Bunghku' shachyaw hpang2008, November shata praw kawn Miwa asuya gaw, dam de pe 10 hte galu de deng sanit jan ai, Myen-Miwa ga jarit madin, "Laiza Bunghku" hpe, Jinghpaw mungdaw, KIO a ginjaw Laiza e galaw hpang wa sai.
Ndai 'bunghku' gaw, Laiza Hka hte madin din tawn ai, Miwa Laiza hte KIO Laiza hpe madung madin din pat kau ya ai lam, rai nga ai.
Miwa gaw ndai bunghku hpe, "Myen mung hkran na kani nanghpam tsi mawan ni, Miwa de lagu shalai bang ai lam hpe pat shingdang lu na yaw shada ai re' nga nna, ginlam jaw tawn wa sai.
Myen-Miwa ga jarit hta, masha ginlen dut ninghkap rung hpaw (December 22)Myen, Miwa asuya lahkawng na mungdan gawng malai pyada du ni gaw, Jinghpaw mungdaw hte matut ai mungdan lahkawng a lamu ga jarit n'tsa 'masha ginlen dut ninghkap rung lahkawng' hpe December 22 ya shani, tara shang hpaw dat sai.
Rung mying hpe 'Myanmar-China Border Liaison Office On Anti trafficking in Persons' ngu ai gabaw jaw tawn ai rai nna, dai rung ni hpe, Miwa ga jarit hkran de Jang Hkong hte Myen ga jarit maga gaw Loije kaw hpaw tawn ai, rai nga ai.
Ndai rung lahkawng hpaw poi de Myen hpyen asuya a pyada du daju Brig-Gen Khin Yi (Khin Yee) hte Miwa ginjaw asuya na lahta tsang pyada du kaba langai sa du lawm sai.
Jinghpaw ni Amerikan Hkalup Sasana 100 ning hpring 'jaw poi' galaw (Feb. 3, 1909- Feb. 3, 2009)Myen mung a dingdung daw, Jinghpaw mungdaw, J.W Hkalup Hpung Ginjaw npu Manmaw Ginwang na Loije Pa hta, Wing Hkam mare Hkalup Hpung a Amerikan Hkalup Sasana shang 100 ning jaw poi hpe December 29-31 laman, wu wu di di galaw wa sai.
Ndai poi hta, Wing Hkam (Win Hkam) mare de wa ai, Hkalup Sasana shang wa ai hte laika hpaji jawng lu ai lamang ni hpe kapyawn galaw wa sai, rai nga ai. Shawng n'nan ndai lam ni hpe ningpawt hpang ya sai kanu kawa ni gaw, Amerikan shan hpraw Hkalup Sasana sara kaba Rev. H.J. Robert hte jauman Jinghpaw sasana sara Rev. Damau Naw ni rai nga ai.
Jaw Karai chyeju shakawn hpawng hta Wing Hkam Hkalup hpungmasha marai 200 jan hte manam ni yawng marai 400 jan shanglawm let, "Jaw Wunli Manau" hpe mung, December 30 hte 31, lahkawng ya tup nau la lu sai. Dai manau gaw, Wing Hkam mare a shawng ningnan na manau mung, rai nga ai.
Bai, Jaw Poi a masat dingsat hku nna '100 hpring masat Gawknu hte Sasana Sara ni a masat dingsat Lungpa' ni hpe mung, galaw la lu sai. Ndai 'Jaw Poi' hpe shata lahkawng jau nna galaw ai lam mung, rai nga ai.


text:
CKCM shiga
Laiwa sai 25.9.2016 ya shani anhte Malaysia du jinghpaw Wunpawng Catholic hpung masha ni Setapak kaw na Good Shephard Church hta Migrant sunday lamang sa du shanglawm ai ....................
MISA HKUNGGA NAWNG JAU YA AI LAMANG
Jau : Kawa Kasha Chyoi Pra ai Wenyi a Mying ning sang hte..
S : Amen
Jau : Madu nanhte hte rau nga nga u ga .
S : Nang Wa hte mung nga nga u ga law.
Jau : Hpu nau ni e , ndai chyoi pra ai amu magam hpe, anhte ging dan ai hte galaw lu na matu,.... mara tawngban ga;
Mahkra dang chye ai Karai Kasang hpe mung nanhte hpe mung hpu nau ni e, ngai shut hpyit sai majaw hpyi nem nga ai. Nye a myit hte raitim, n-gup hte raitim, amu hte raitim, ra ai bungli n galaw ai hte raitim shut hpyit kau ni ai; Ye a mara, nye a grai kaba mara rai sa. Dai majaw dinggrin Hkawnsek rai nga ai Chyoi Pra ai Maria , Lamu Kasa ni, San Pra ai ni yawng mayawng hte,nanhte mung hpu nau ni e. nye a matu Madu Karai Kasang kaw , hpyi garum ya marit law.
Jau : Mahkra dang chye ai Karai Kasang anhte hpe matsan dum let, shut hpyit mara raw dat ya nna, htani htana asak de woi wa mi ga!
S : Amen
Madu e matsan dum rit ( 2 )
Hkristu e matsan dum rit ( 2 )
Madu e matsan dum rit ( 2 )
Lamu e Karai Wa kaw shingkang,....
Karai Kasang A Mungga Hti Ai Daw
Reader: Ya hti ai gaw Karai Kasang a mungga rai nga ai.
S. Karai Kasang hpe chyeju dum nga ga ai.
(shakawn kungdawn ga mahkawn)
Jau : Madu nahte hte rau nga nga u ga.
S : Nang Wa hte mung nga nga u ga law.
Jau : Ya hti na gaw Marku a laika hta na Kabu Gara ai shiga rai nga ai.
S : Madu e, Nang kaw hpung shingkang a nga nga u ga law.
Jau : Ya hti ai gaw Madu a Kabu Gara ai Shiga rai nga ai.
S : Hkristu e, Nang kaw shakawn kungdawn a nga nga u ga law.
Mahkra Dang Chye Ai Kawa,
Laklai Ahkyu Hpyi Ga
Jau : Tsaw ra ai hpu nau ni e, hpyi mu lu na ra ai; tam mu, mu na ra ai; akawk mu, hpaw na ra ai, nga nna Madu Yesu ga matsun tawn da sai, Dai majaw, myit mang langai sha hte ra ai chyeju nlang hte hpe Wa Karai Kasang kaw hpyi ga;
Reader : Anhte a mundan rawt jat kalu kaba, ngwi pyaw sim sa wa na matu,
S : Wa Karai e, Ningsha ni jawm hpyi nga ga ai.
Reader : Karai magam gun ni lani hte lani law htam wa na matu,
S : Wa Karai e, Ningsha ni jawm hpyi nga ga ai.
Reader : Machyi makaw, yu yak jam jau hkrum nga ai hpu nau ni hpe Wa Karai Shaman ya na matu,
S : Wa Karai e, Ningsha ni jawm hpyi nga ga ai.
Jau : Anhte a n-gun atsam hte shingbyi shawung shara rai ngai ai, matsan dum chye ai Wa Karai Kasang e, ningsha ni hpyi ai hte maren Hkristu a marang e jaw ya mi law.
S : Amen
Chyeju Dum Shakawn Ai Ga
Jau : Madu anghte hte rau nga nga u ga.
S : Nang Wa hte mung nga nga u ga law.
Jau : Madu hta myit jung nga mu.
S : Madu hta myit jung nga ga ai.
Jau : Anhte a Madu Karai Wa hpe chyeju dum ga law.
S : Dai gaw dingman ai hte htap htuk ai lam rai nga ai.
Jau : Mahkra dang chye nna dinggrin a nga nga ai, Madu Magam,chyoi pra ai Wa Karai Kasang e,anhte a Madu Hkristu a marang e, nhtoi magup shara magup e Nang hpe anhte chyeju dum na gaw dingma ai hte htap nga nna , akyu rawng ai lam rai nga ai law. Nang gaw shinggyim masha hpe tsaw ra ai hte hpan da ai; ging dan ai hte maren daw dan sai; matsan dum ai hte bai hkye mawai la nit dai.
Dai Hkristu a marang e, Sumsing lamu na zaw nawng zaw wa hte lamu kasa nlang hte gaw nang hpe nawku let , Na a hpung shingkang hpe shakawn kungdawn nga ma ai. Anhte mung shanhte hte rau jawm shakawn lu u ga hpyi nem nga ga ai. Shing rai , grit nem ai myit hte Nang hpe kungdawn let tsun ga ai gaw..
S :San Pra , San Pra , San Pra , nga yawng a Madu Karai Wa, Lamu hte a-ga na shingkang shingwang hte hpring nga. Lamu hta kabu sharawng. Madu a mying ningsang hte du sa ai wa a nga ai. Lamu hta kabu sharawng.
Chyoi Pra Ai Hkum Hkam La Ai Daw
Jau : Anhte a hkye hkrang la ai Madu Yesu Hkristu sharin ya ai ga hte Wa Karai Kasang hpang de kam hpa ai myit hte akyu hpyi saga:
S : Sumsing lamu…
Jau : Madu e, Hkye La Madu Yesu Hkristu du sa na hpe anhte myit mada let la nga ai laman hta , n kaja ai lam mahkra hta na shaw la mi; anhte a prat hta e ngwi pyaw simsa ai hpe jaw ya mi; shut hpyit mara hpe galoi mung koi yen kau nnam sharu shatsang ai lam shagu hta na lawt lu na matu, anhte hpe matsan dum garum ya mi.
S : Madu Karai kasang e, daru magam, hpung shingkang hte mungdan gaw, Nang kaw nga nga ai law.
Jau : Madu Yesu Hkristu e, Na a Kasa ni hpe, " nanhte kaw ngwi pyaw ap da ya nngai; nanhte hpe Nye a ngwi pyaw jaw ya made ai," nga nna tsun da nit dai. Anhtea mara hpe n sawn yu nna, nang myit ra ai hte maren, dai Hpung hpe myit hkrum myit ra ngwi pyaw simsa ai chyeju jaw ya rit; htani htana a hkrung nga nna up hkang nga ai Nang Madu hpe hpyi nem nga ga ai.
S : Amen
Jau : Madu a ngwi pyaw ai gaw nanhte hte rau a nga nga u ga.
S : Nang Wa hte mung nga nga u ga law.
S : Mungkan mara la kau ya ai Karai a Sagu Kasha e, Matsan dum la mi law. (2 lang)
Mungkan mara la kau ya ai Karai a Sagu Kasha e, ngwi pyaw ai jaw ya mi law.
Jau : Yu mu , Karai Kasang a Sagu Kasha Mungkan mara la kau ya ai Madu rai nga ai. Dai Madu a dawsha poi de shaga la hkrum ai ni, a lu ma ai.
S : Made e, Nang nye a kraw lawng de shang na matu, ngai n ging n dan nga nngai; ga hkaw mi sha tsun u, shaloi nye a nsa wenyi san pra wa na ra ai.
Jau : Madu nanhte hte rau nga nga u ga.
S : Nang Wa hte mung nga nga u ga law.
Jau : Mahkra dang chye ai Karai Kasang, Kawa , Kasha ,Chyoi Pra ai Wenyi gaw nanhte hpe shaman ya u ga.
S : Amen
Jau : Ngwi pyaw ai hte wa manu, Missa Hkungga nawng ya sai.
S : Karai Kasang hpe chyeju dum nga ga ai.
KAWA MASAT NHTOI 2014
Father's Day KCCM Hartamas
KCCM Hartamas Ramma Ni A Kawa Masat Htoi Hta Kawa Ni Hpe Shagrau Hkrang Shala Kadun
NTSA LAM SHA YU CHYE AI MYIT
Lani mi na ninghtoi hta Mungkan hta mying gumhkawng ai Harvard Dakkasu de Dinggai langai hte Dingla langai sa wa ai. Shan yan gaw Dakkasu a jawng up kaba hte hkrum shaga na matu sa wa ai rai nga ai. Jawng up wa a rung chyare hpe jawng up hte hkrum shaga mayu ai lam tsun wu ai. Shaloi chyare wa gaw shan yen a gawng shingyan, bu hpun palawng ni hpe yu nna jawng up wa hte hkrum mayu yang gaw la ra na re la ga ja ja hte gadun dawk tsun dat wu ai. Dinggai yan Dingla mung jawng up hte lu hkrum na matu lahkum hta dung la nga nu ai.
Hkying hkum mi daram na tim jawng up hpe n jahkrum ya yang gaw ndai Dinggai yan Dingla wa mat na re ngu myit let Chyare wa gaw shi bungli hpe sha matut galaw nga ai. Bu hpun palawng hkik hkam, tsawm tsawm htap htap bu hpun mawn sumli sa ai masha ni hpe gaw mani sumsai rai hkap tau la nna jawng up wa a rung gawk de hkan sa ya ya rai nga ai.
Dingla wa gaw myit galu ai hte makau na shi laika hpe la nna hti dung nga ai. Dinggai jan gaw chyare wa yu dat shagu mani sumsai rai mani dan dan rai nga ai. Hpang jahtum chyare wa gaw myit n galu ai myi man nsam hte dai Dinggai yan Dingla hpe Jawng up wa a rung gawk de shang na ahkang jaw dat nu ai.
Jawng up wa a rung gawk de du ai shaloi mung, Jawng up wa gaw Dinggai yan Dingla hpe pawt singdawng ai, myit n galu ai myi man nsam hte hpa majaw sa ai lam san dat wu ai.
Shaloi Dinggai jan gaw, “laga gaw nre, an hta kasha langai nga ai, Shi gaw ndai Dakkasu kaw laning mi sha jawng lung la nna nmyit mada ai si mat wa ai. Dai majaw an a kasha a matu ndai jawng wang hta masat masa langai ngai galaw ya mayu na sa ai rai ga ai,” ngu tsun dat wu ai.
Dinggai jan dai hku tsun dat ai shaloi, jawng up wa gaw nrai dum ai nsam hte, “ndai jawng kaw jawng lung wa ai ngu majaw sha nanhte kasha a sumla ‘status’ ndai jawng kaw n lu da ai,” ngu nsen manaw ja ja hte tsun dat wu ai.
Dai shaloi Dinggai jan bai matut tsun ai gaw, “Oh.., an na kasha a sumla ‘status’ tawn na matu tsun ai nre, ndai jawng wang hta jawng langai gap ya na ngu ai she re,” ngu bai tsun dat wu ai.
Shaloi Jawng up gaw, myi she shagan kau hkra rai shan yan a gawng shingyan, bu hpun mawn sumli lam ni hpe bai yu nna, “jawng langai gap na matu gumhpraw dollar sen kaba ma ai lam nan yan chye gaw chye myit ni,” ngu yu kaji ai nsam hta bai san dat wu ai.
Dai shaloi Dinggai jan gaw, Dingla wa hpe gahtep nna “gumhpraw sen kaba sha ma ai da, dai rai yang anhte a Dakkasu hpe anhte nan gap la ga,” ngu si mani ai tsun nna dai jawng kaw na wa mat nu ai da. Jawng up wa mung dai ni gaw myit n gring ai ni hte hkrum ai nga nna shi chyu anyam let ngam nga nu ai.
Harvard Dakkasau jawng up wa gaw, hpang shani hta, Shi Laika hta Sahti kaba Mr hte Mrs Leland Standford kaw nna Standford Dakkasu hpe gaw gap sa wa na re lam n dau laika hpe mu hti hkrup ai shaloi mau ai hte yawn ai hte shi hpe sa hkrum ai Dinggai yan Dingla gaw Sahti kaba yan re lam hpe chye mat ai.
Standford Dakkasu hpe Dollar Wan kaba ma gaw gap nna, 1891 ning kaw hpaw hpang wa ai. 1930 ning du hkra jawng shabrai nla ai sha hpaw lai wa ai. De hpang e she Dakkasu shang manu ni hpe la wa ai re lam chye lu ai.
Lahta na mabyin lam zawn sha, anhte hta mung masha nsam hpe sha yu nna, htang kaji, yu kaji ai lam ni byin chye nga ga ai. Karai Kasang gaw anhte shinggyim masha ni yawng hpe maren mara sha hpan da nna, maren mara sha shaman chyeju ni hpe ru jaw ya nga ai. Rai tim, nkau mi hpe gaw grau nna shaman chyeju jaw ya ai zawn anhte mu chye nga ga ai. Dai gaw tinang a Karai Kasang hpe hkrit hkungga ai, shakut shaja ai lam hta hkan nna Karai Kasang gaw shaman ya ai lam rai nga ai. Dai majaw anhte a sak prat hta mung manang wa hpe yu kaji ai, yu roi ai lam ni n byin hkra shakut sa wa let, Karai Kasang kaw na shaman chyeju grau grau hkam la lu hkra sak hkrung hkawm sa wa nga ga law.
Sara Paul Kaiji Naw Naw
2/5/2014
The Rejection That Led to the Founding of Stanford University hpe htuk manu hkra ga gale da ai re.
YAWNG HTA GRAU CHYOI PRA
1. Yawng hta grau Chyoi Pra, tsawra Nu Maria, na a lata hku chyeju mahkra lu na. Anhte chyoi pra wa lu na, makawp maga bau sin ya. Ning sha ni hpyi ai hpe madat la ya. Nu e, anhte hpe lanu lahku la rit.
2. Ning sha Yesu kaw, anhte ra ai chyeju, Nu hpyi ya na hpe anhte kam hpa nga ai. Agung alau hte hkrum yang, kam sham myit hpe shangang ya, Anhte ma ni hpyi nem ai ga madat. Nu e, anhte hpe lanu lahku la rit.
3. Prat naw kaji yang, Wa Karai hte seng nga, asak kaba tim Shi a kasha grin na, Nu Maria anhte hpe, lam woi madun sharin ya. Anhte ma ni hpyi nem ai ga madat. Nu e, anhte hpe lanu lahku la rit.
Subscribe to: Posts (Atom)